Baiki Sendiri Kipas Di Rumah, Lelaki Ini Jimat RM1000

Nota Editor: Kisah ini telah dikongsikan oleh Fuad Latip yang telah berjaya berjimat RM1000 setelah menukar sendiri spar part 5 kipas di rumahnya. Kami kongsikan semula di sini dengan izin dari penulis.

Semasa pindah rumah baru-baru ini, tiba-tiba sebanyak 5 biji kipas kawalan jauh rosak. Semua kipas yang ada sebanyak 11 buah.

Membeli 5 biji kipas baru sebagai ganti memerlukan hampir atau lebih RM1k!!

Saya membuka litar elektronik kawalan utama bahagian menerima (receiver) kipas tersebut.

A. Alhamdulillah board utama litar (gambar) tidak terbakar. Motor kipas pula sangat susah untuk rosak.

1. Jika kipas berpusing tetapi sangat perlahan:
Maka ia disebabkan oleh kapasitor hitam (gambar 3). Kipas saya menggunakan 2uF. Mempunyai wayar hitam dan merah bermakna ada +ve dan -ve.

2. Jika kipas tidak berpusing dan ada bunyi “tettt” ketika kawalan jauh ditekan:
Ia disebabkan oleh kapasitor kuning (komponen warna kuning gambar 2). Kipas saya guna 1.5uF. Kapasitor jenis ini mempunyai kaki yang perlu disolder. Tiada +ve dan -ve bermakna mana-mana arah kaki boleh disambung.

B. Jika papan litar utama terbakar, boleh hubungi pembekal dan harga litar kawalan itu sekitar RM50-70 sahaja.

Kes ke lima-lima biji kipas saya adalah kes ke-2. Lihat kod kapasitor dan juga rating ketika ingin membeli di kedai elektronik atau kedai pembekal komponen elektrikal.

Saya membeli 5 biji kapasitor dan menukar sendiri semua kapasitor kuning tersebut. Saya mencari kapasitor 1.5uF tetapi tiada. Jadi saya guna 1uF. Juga boleh dan tiada masalah.

Alhamdulillah semuanya kembali berfungsi seperti biasa.

Harga kapasitor yang saya beli adalah RM11 sebiji. Boleh dapat lagi murah serendah RM5-10 sahaja.

Saya hanya perlu mengeluarkan RM55.30 (termasuk GST) untuk menyelesaikan perkara ini. Alhamdulillah jimat RM1k.

Benarlah. Takdir Allah bersama masa dan ilmu.

Ketika Allah menetapkan takdir untuk kita, ditetapkan takdir-takdir itu bersama takdir masa dan takdir ilmu.

Terima Kasih ya Allah. Terima kasih. Alhamdulillah

Fuad Latip
(Jiwa Positif Hidup BerTuhan)
fuadlatip.com

BACA: 9 Tanda Anda Bakal Jadi Seorang Yang Berjaya Dengan Luar Biasa

BACA juga: Siapa Sangka Getah Comel Ini Mampu Menyelesaikan Apa Sahaja Masalah Anda

LIKE dan FOLLOW Vocket di Facebook serta Instagram


Kisah Juruterbang Yang ‘Disedut’ Keluar Pada Ketinggian 17,000 Kaki Selepas Tingkap Kapal Terbang Pecah

Tahukah anda pada 10 Jun 1990, British Airways 5390, BAC One-Eleven, terbang pada ketinggian 17,000 kaki dengan salah satu tingkap kapal terbang pecah sehingga menyebabkan salah seorang juruterbang disedut keluar.

Tetapi nasib baik menyebelahi juruterbang yang bernama Nigel Ogden, dia berjaya diselamatkan selepas salah seorang krew kapal terbang bertindak pantas memegang kakinya.

Manakala juruterbang kedua, tanpa berfikir panjang, terus mendapatkan bantuan daripada Pengawal Lalu Lintas Udara dan meminta untuk mendarat di Lapangan Terbang Southampton.

Satu-satunya kecederaan yang dialami pada tragedi ‘gila’ ini adalah melibatkan Ogden dan tiada kematian yang dilaporkan.

Kapal terbang yang membawa 81 penumpang semasa itu dijadualkan berlepas dari Birmigham, UK menuju ke Malaga, Sepanyol. Terdapat empat krew kabin dan 2 juruterbang yang bertugas pada hari itu.

Ketika mencapai 17,300 kaki, terjadi satu letupan besar di dalam kokpit pesawat sehingga menyebabkan salah satu tingkap kapal terbang yang berada di hadapan Ogden pecah dan terpisah daripada pesawat.

Akibat daripada itu, Ogden telah disedut keluar tetapi berjaya diselamatkan oleh salah seorang krew kabin yang kebetulan masuk ke dalam kokpit selepas mendengar letupan kuat.

Ketika juruterbang kedua sedang berusaha untuk menghubungi Petugas Lalu Lintas Udara bagi melakukan pendaratan kecemasan, Ogden yang tergantung di luar mula mengalami radang dingin akibat daripada keadaan sejuk yang melampau.

Walaupun dalam keadaan ekstrem dan kebanyakan daripada krew telah menyangka bahawa dia akan mati tergantung di luar sana, tetapi Ogden terus bertahan sehinggalah mereka mendarat.

Apa yang menjadi ketakutan mereka pada masa itu adalah jika Ogden terlepas daripada gengaman krew kabin, dia mungkin akan melanggar salah satu enjin atau bahagian sayap kapal terbang. Dan jika itu berlaku, Ogden bukan sahaja akan meninggal dunia, malah nyawa 81 penumpang akan berada dalam bahaya.

Setelah 15 minit terbang dengan tingkap yang pecah, pesawat itu akhirnya berjaya mendarat di Lapangan Terbang Southampton. Ogden dilaporkan mengalami radang dingin di bahagian wajah dan salah satu daripada matanya dilaporkan tercedera.

Bagi media dan mereka yang mengikuti tragedi tersebut, kisah Ogden yang mengalami radang dingin dan patah beberapa tulang adalah sesuatu yang ajaib selepas dia tergantung lama di atas awan.

Melalui siasatan yang dijalankan dan melalui laporan Aircraft Accident Report, difahamkan bahawa tingkap yang berada di hadapan Ogden tersebut baru sahaja dipasangan 27 jam sebelum penerbangan dilakukan.

Apa yang menjadi masalah adalah ukuran selak skru yang digunakan adalah salah. Dari 90 selak skru yang digunakan, 84 daripadanya mempunyai diameter 0,026 inci (0,66 mm) terlalu kecil.

Manakala selak skru yang lain mempunyai diameter yang betul, tetapi difahamkan pendek 0.1 inci (2.5 mm). Selak skru seharusnya berukuran 0.8 inci dan bukannya bukan 0.7 inci.

Beberapa tahun kemudian, tragedi ini telah didokumentasikan dalam bentuk dokumentari bertajuk Air Crash Investigation – Blow Out, yang memaparkan rekreasi juruterbang dan krew kabin tentang apa yang berlaku dan disiarkan di National Geographic pada tahun 2005.

Terdahulu, salah seorang juruterbang British Aways terpaksa tukar kerjaya menjadi ‘runner’ selepas wabak COVID-19 memberi kesan kepada ekonomi. Klik pautan di bawah untuk membaca.

Kesan COVID-19, Juruterbang Tukar Kerjaya Jadi ‘Runner’ Untuk Teruskan Hidup

Lengkap Berpakaian Seragam, Juruterbang Ini Buka Gerai Di Subang Demi Mahu Cari Rezeki

Sejarah Lapangan Terbang Sultan Abdul Halim Yang Digelapkan British?


Kisah ‘Jutawan Segera’ Kampung LBJ

“Macam-macam dugaan… tapi semuanya tinggal kenangan,” demikian luah Ketua Kampung LBJ, Razi Adam, 67, menceritakan semula pengalaman ketika peneroka Felda berkenaan mendapat ‘durian runtuh’ kira-kira 20 tahun lalu.

Masih utuh dalam ingatannya, pancaroba ditempuhi lebih kurang 500 ‘jutawan segera’ yang lahir daripada hasil penjualan tanah ladang kepada pemaju hingga menyaksikan nama tempat itu bertukar kepada kampung.

“Walaupun proses penjualan tanah berlaku pada 1996, tapi ura-ura membabitkan hal ni dah mula satu dua tahun sebelum tu lagi.

“Masa itu, ada orang luar datang jumpa penduduk sekitar 1994. Kononnya nak beli tanah di sini lebih awal sebelum pemaju,” katanya.

Bagaimanapun, katanya, individu terbabit didapati sekadar menangguk di air keruh apabila berhasrat mendapatkan tanah penduduk pada harga lebih rendah.

“Dia tawarkan sekitar RM3 sekaki. Padahal, harga yang kami bincangkan dengan pemaju lebih kurang RM4 sekaki.

“Kemudian, kami dapat tahu individu terbabit sebenarnya tak ada duit dalam bank. Mujur kami dengar nasihat jawatankuasa yang mengendalikan penjualan tanah dan tak termakan umpan dia,” katanya.

Katanya, cabaran seterusnya pula dihadapi selepas proses penjualan tanah dilaksanakan seperti dipersetujui antara kedua-dua pihak.

“Masalahnya penduduk cuma dapat 10 peratus daripada bayaran sepatutnya diterima. Kemudian, kami terpaksa bersabar dan menunggu lebih kurang dua tahun.

“Pembayaran selesai sepenuhnya pada penghujung 1998 yang melibatkan empat fasa. Itu pun selepas didesak jawatankuasa yang berkali-kali jumpa pemaju di Kuala Lumpur,” katanya.

Menurut Razi, dugaan lebih besar menimpa penduduk lebih kurang dua tahun selepas itu dalam bentuk skim cepat kaya bertopengkan pelaburan bidang perniagaan kereta import dan boling.

“Lebih kurang 200 penduduk terkena. Memang teruk sebab ada yang rugi sampai RM200,000. Penipuan tu mula terbongkar sekitar 2004, bila si pemilik syarikat tak mampu lagi nak bayar peserta macam dijanjikan.

“Semua yang terlibat kemudian ambil keputusan serbu pejabat dia di Kuala Lumpur. Penyudahnya, dia cuma mampu beri apa yang ada pada masa tu. Ramai yang masuk lambat, tak dapat balik modal,” katanya.

Selebihnya pula, katanya, lebih kepada cabaran terhadap diri sendiri sama ada beringat atau tidak untuk masa depan.

“Bila duit berkepuk-kepuk dalam tangan, selera pun mula besar. Rata-rata guna kereta import masa tu. Maklumlah, penjual kereta memang ramai berkampung lepas penduduk dapat duit.

“Tapi ada juga yang beringat dan menyimpan untuk anak cucu. Seingat saya, paling sikit dapat RM1.3 juta dan paling banyak RM2.2 juta,” katanya yang berkhidmat sebagai ketua kampung sejak 2007.

Tidak cukup dengan itu, katanya, mereka turut jadi mangsa seorang peguam yang didakwa menawarkan diri membantu penduduk kampung mendapatkan duit dilabur dalam skim berkenaan.

“Daripada 2004 sampai 2008, langsung tak berjaya. Akhirnya, dia salahkan pula pihak Bank Negara. Padahal tak ada kena-mengena pun.

“Apa yang pasti, duit penduduk terlibat dibahamnya untuk kos guaman. Kalau tak silap saya, seorang bayar tak kurang RM3,000,” katanya.

Sementara itu, Pengerusi Persatuan Belia Kampung LBJ, Mohd Shazali Muhamad, 38, pula memberitahu, dia baru tingkatan lima ketika proses penjualan tanah dijalankan.

“Walaupun tiba-tiba jadi jutawan, remaja kampung ni tak berapa alami ‘kejutan budaya’. Sebab ibu bapa yang dapat, kami ikut saja apa keputusan mereka.

“Macam keluarga saya, mak dan ayah dah siap-siap bahagi untuk kegunaan kami tujuh beradik,” katanya yang merupakan anak bongsu.

Cuma, katanya, sedikit sebanyak tetap ada perbezaan sebelum dan selepas penduduk mendapat duit hasil penjualan tanah ladang.

“Bila ada duit, langkah pun makin panjang. Lebih kurang 50 peratus golongan generasi kedua keluar berhijrah sama ada melanjutkan pelajaran ke peringkat lebih tinggi atau mengembangkan karier.

“Ada juga yang tak duduk kampung, sebab ibu bapa belikan rumah di tempat lain. Biasanya untuk golongan yang dah berkeluarga sendiri,” katanya kini penghuni kampung kebanyakannya generasi ketiga.

Namun, Mohd Shazali tidak menafikan, ada juga belia seusianya dan ke atas pada waktu itu yang mempunyai cita rasa dan gaya hidup agak tinggi.

“Memang ada kawan yang gemar bertukar-tukar kereta atau motosikal. Itu perkara lumrah, walau di mana-mana sekalipun dan bukan di sini saja,” katanya mengakhiri bicara.

LIKE dan FOLLOW Vocket di Facebook serta Instagram


Kisah Kecekalan Sebegini Adalah Yang Pertama Kali Kami Lihat. Lelaki Ini Memang Awesome!

Lelaki ini berkerusi roda. Beliau tidak dapat berjalan sejak kecil dan ditinggalkan ibu kandungnya. Mujurlah beliau mempunyai keluarga angkat yang penyayang dan membesarkan beliau dengan baik.

Walaupun lelaki ini berkerusi roda, kekurangannya itu tidak menjadi penghalang. Kerusi roda itulah yang membawa beliau ke serata dunia, mencapai cita-cita dan menikmati hidup seperti yang beliau mahukan.


6 Barangan Berguna Dan Menarik Yang Anda Boleh Dapatkan Sempena Jualan Hebat 9.9

Tarikh 9.9 merupakan tarikh yang dinantikan ramai orang terutama sekali kaki ‘shopping’ untuk mendapatkan barangan diingini dengan harga yang murah. Selagi belum tengah malam, anda masih lagi berpeluang berbelanja barangan ‘awesome dengan harga menarik di Shopee atau Lazada.

Oleh itu, kami ingin kongsikan 5 barangan menarik dan berguna untuk anda dapatkan sebelum jualan 9.9 ini melabuhkan tirainya. Jom lihat apakah barangan tersebut.

Bagi anda yang ada alahan habuk, inilah barang yang perlu anda beli. Mana tidaknya, walaupun vakum ini kecil tetapi dapat menyedut habuk di meja anda barulah anda akan selesa ketika bekerja. Disebabkan ia kecil, maka mudah nak simpan. Berminat? Boleh klik link ini untuk membeli ia.

Alat solek anda kadangkala bersepah dan terkena debu? Ini penyelesaian untuk anda kerana makeup holder ini akan memiliki banyak ruang untuk anda letakkan ala solek anda. Barulah bersih dan tersusun sahaja. Mahu letak di pejabat, loker atau rumah pun boleh. Nak beli tekan sahaja link ini.

Adakah anda ada masalah berasa gatal ketika baring atas katil atau duduk di karpet bebulu? Sebenarnya banyak kekotoran yang kita tak nampak tapi boleh disedut dengan dust mite vacuum cleaner. Memang berkesan dan anda boleh beli di sini.

Tidak lengkap jika keluar rumah tanpa hand sanitiser, betul atau tidak? Inilah masanya untuk anda restock hand sanitiser anda untuk kegunaan harian atau boleh berikan kepada keluarga dan rakan-rakan. Apa tunggu lagi, beli sahaja di sini.

Disebabkan penularan wabak COVID-19, kita diwajibkan untuk memakai pelitup muka. Oleh itu, setiap hari anda perlu gunakan face mask yang baru, bukan? Jadi, anda boleh beli face mask sekarang agar tidak perlu pening kepala mahu membeli face mask di kedai. Beli sahaja di sini kan mudah.

Buat anda yang ingin dekorasi bilik anda dengan lampu bergelipan pastinya ini peluang anda untuk dapatkan fairy light dengan harga berpatutan. Meriah bilik tidur anda apabila dihiasi dengan fairy light ini dan anda boleh beli di sini.

Tunggu apa lagi? Jangan sampai terlepas untuk dapatkan barangan-barangan ini. Kami hanya berikan cadangan untuk anda yang masih berfikir mahu beli apa sempena jualan murah 9.9 ini.

Sementara itu, kami ingin kongsikan beberapa artikel untuk dekorasi rumah anda. Klik sahaja pautan di bawah ini.

Beli Barang Secara Online, Lihat Dekorasi Rumah Dengan Rekaan Moden Dan Cantik Ini Raih 13K ‘Likes’

12 Dekorasi Ruang Kerja Yang Minimalis Untuk Inspirasi Anda

19 Inspirasi Dekorasi Rumah Yang Bajet Tetapi Menarik


Kisah Kejayaan Puan Ainon Mohd, Pengerusi Kumpulan PTS

Nota Editor: Artikel ini disiarkan oleh Harian Metro Online pada 5 September 2010. Kami menyiarkan semula di Vocket di atas inspirasi dan ilmu yang dapat diserap daripada penulisan ini. Anda boleh mengikuti penulisan bisnes di Facebook Puan Ainon Mohd di sini.

“PALING penting, buku Melayu mesti menyebabkan orang Melayu bangga memegangnya. Buku menjadi aksesori, mesti cantik dan mesti mahal. Dulu orang malu hendak kepit buku Bahasa Melayu dalam bas atau kapal terbang, tetapi keadaan berubah apabila buku Bahasa Melayu semakin menarik dan berkualiti,” kata Pengerusi Kumpulan PTS (PTS), Ainon Mohd, 60, selepas menyedari kelemahan buku Melayu dan berusaha mengatasinya.

Kecintaannya pada Bahasa Melayu dan perjuangannya memartabatkan bahasa kebangsaan menyebabkan pakar Bahasa Melayu itu melepaskan jawatan di DBP selepas 14 tahun berkhidmat bagi membangunkan syarikat penerbitan sendiri, kira-kira 10 tahun lalu.

Bermodalkan RM100,000, Ainon dan dua saudara kandung, Ariffin, 58, dan Abdul Aziz, 63, membangunkan syarikat penerbitan, PTS Publication & Distributors Sdn Bhd. Pada awal penubuhan syarikat, beliau hanya menerbitkan bukunya sendiri sebelum menerbitkan karya orang lain.

“Dulu buku dalam Bahasa Melayu tidak cantik, menyebabkan kurang minat pembaca memilikinya. Waktu itu, orang tidak percaya buku Bahasa Melayu boleh diketengahkan.”

“Kalau lihat di kedai buku elit dan yang dimiliki bukan Bumiputera, sukar mencari buku Bahasa Melayu kerana mereka lebih suka menjual buku Bahasa Inggeris.”

“Bagaimanapun, perkembangan sekarang membanggakan. Buku Bahasa Melayu duduk di depan kedai. Jualan buku Bahasa Melayu menyumbang perolehan besar kepada kedai buku.”

“Mengapa dulu buku Bahasa Melayu tak masuk kedai buku? Sebab buku Bahasa Melayu tak cantik. Kedai buku hendak buku yang cantik untuk dijual. Penerbit Melayu tidak perlu takut bayar untuk mendapatkan pelukis berbakat yang melakar ilustrasi cantik dalam buku dihasilkan,” katanya.

Ainon berkata, orang Melayu mempunyai wang untuk membeli buku yang mahal harganya dan ia dibeli keluarga berpendidikan yang mahu menggalakkan anak membaca.

“Saya cuba memenuhi dan mengenal pasti kehendak pembaca. Misalnya, untuk budak lelaki, kami mengeluarkan komik yang ada maklumat dan motivasi selain buku sejarah dan fiksyen menarik.”

“Kanak-kanak lelaki yang membaca komik, lama kelamaan akan memegang teks. Ini adalah kebiasaan kerana ia membantu memupuk minat membaca,” katanya.

PTS menerbitkan 3,000 karya dalam masa enam bulan. Kemudian penerbit buku Bahasa Melayu itu semakin rancak dengan menerbitkan antara 6,000 hingga 8,000 buku dalam tempoh dua bulan, dan enam bulan selepas itu buku berkenaan diulang cetak.

Menurut Ainon, syarikatnya mengamalkan perniagaan yang bersih daripada rasuah dan riba, manakala semua kemudahan perbankan diperoleh daripada perbankan Islam.

“Semua produk dihasilkan juga mematuhi syariah iaitu dalam novel cinta tiada babak berpegang tangan atau pasangan kekasih mengadakan temu janji. Malah, kisah dua lelaki berebut seorang wanita atau sebaliknya juga tidak ada dalam buku diterbitkan PTS.”

“Apabila berniaga cara yang bersih, Allah akan tolong. PTS tidak pernah mendapat bantuan kerajaan tetapi didukung dua bank milik bukan Bumiputera. Peniaga lain perlu ada keyakinan kita orang Melayu boleh berniaga dengan bangsa lain.”

“Ini kerana, PTS berurusniaga dengan pembekal, bank, pencetak dan kedai buku milik orang Cina. Pelanggan terbesar buku keluaran PTS juga syarikat Cina iaitu Popular dan MPH.”

“Tanggapan orang Cina tidak menolong usahawan Melayu harus dikikis kerana ia tidak benar. PTS mencetak buku bernilai beratus ribu ringgit dan yang memberi kredit tanpa cagaran ialah bank Cina,” katanya. Menurutnya, orang Cina sanggup memberi kredit kepadanya kerana PTS tidak mempunyai rekod lari daripada hutang.

“Orang berniaga tidak harus lari daripada hutang. Jika tidak menjelaskan hutang, pembekal tidak berani membekalkan barangan kepada kita. Siapa hendak bekalkan barangan kalau tidak bayar.”

“Satu prinsip yang saya amalkan ialah dahulukan pembayaran hutang. Biar berlapar tetapi hutang mesti dibayar. Ini bagi menjaga kepercayaan pembekal dan penulis buku,” katanya.

PTS sentiasa berhutang RM3 juta kepada pencetak yang memberi tempoh kemudahan kredit tiga bulan manakala PTS pula memberi kemudahan kredit kepada kedai buku selama tiga bulan. Di samping itu, syarikat itu mengagihkan RM1.9 juta bayaran royalti kepada penulis.

“PTS mempunyai pasukan bagus sebagai pengutip hutang dan pengarang. Alhamdulillah dengan bantuan Allah, kami membayar zakat setiap bulan daripada kutipan hutang kedai buku sebelum membayar gaji pekerja,” katanya.

Ainon berkata, mendukung semangat 1 Malaysia, pegawai tinggi PTS juga menjadikan penerbit buku Cina yang lebih berjaya sebagai mentor.

Penerbit buku Cina tidak lokek memberi nasihat mengenai pembelian kertas bagi membolehkan kos menghasilkan buku lebih murah.

Sebagai penerbit buku Melayu paling aktif di pasaran iaitu menghasilkan 40 judul buku sebulan, PTS mensasarkan menerbitkan 1,000 buku setahun.

Lebih membanggakan, PTS turut mengeksport judul bukunya ke Indonesia. Sebanyak 100 judul buku kanak-kanak, sastera berat, perniagaan dan motivasi disunting dengan dialih ke dalam Bahasa Indonesia, manakala muka depan buku dihasilkan semula.

Syarikat itu mempunyai lebih 100 pekerja dengan 70 daripadanya di bahagian editorial.

“Saya melatih penulis sendiri menggunakan Bahasa Melayu tinggi dan bahasa yang dianggap ‘skema’. Malah, komik pun menggunakan bahasa tinggi. PTS menjaga Bahasa Melayu seperti DBP menjaganya.”

“Mereka yang membaca buku keluaran PTS dapat menguasai tatabahasa dan ejaan betul kerana tujuan kita memang mahu menjadikan buku PTS sebagai alat bantu mengajar Bahasa Melayu dan memudahkan guru,” katanya.

Beliau berkata, jika remaja kurang minat membaca buku agama, tetapi buku agama keluaran PTS sangat laris di pasaran.

Cerita hadis dan al-Quran ditulis semula, dicetak dengan cantik dengan muka depan buku yang ranggi menyebabkan remaja tertarik untuk membaca dan berkongsi maklumat daripada pembacaan dengan rakan sebaya.

BACA: Perkara Penting Usahawan Melayu Perlu Ambil Berat Ketika Berhutang

BACA Lagi: Nasihat Usahawan Ini Tentang Berhenti Belajar Untuk Berniaga Sangat Jujur Dan Menarik Perhatian

Sumber: Harian Metro, PTS, Cerita Usahawan

LIKE dan FOLLOW Vocket di Facebook serta Instagram


Kisah Disebalik Kecemerlangan SPM Gadis Ini Akan Buat Anda Mengalirkan Air Mata

Nota Editor: Kisah kejayaan adik Pavitra yang tidak pernah mengenal erti putus asa dalam menimba ilmu sehingga mendapat keputusan cemerlang dalam SPM ini asalnya dikongsikan oleh Facebook Alam Flora dan kami kongsikan semula disini semoga ianya memberikan manfaat dan semangat kepada pembaca The Vocket yang lain.

Pavitra A/P Chinapah merupakan seorang pelajar di Sekolah Menengah Kebangsaan Convent Kajang. Ketika keputusan SPM diumumkan, beliau telah berjaya menjadi pelajar cemerlang apabila mendapat kesemua A+ dalam pelajaran yang diambil.

Kecemerlangan gadis ini tidak datang secara mudah, kerana adik Pavitra tidak mengambil sebarang kelas tambahan sebaliknya beliau membuktikan usaha keras dan semangat yang ada padanya membuahkan hasil. Pavitra sering mengulangkaji pelajaran selepas habis waktu persekolahan, dan kekuatan untuk berusaha juga didorong oleh faktor kekeluargaan.

Bapa Pavitra merupakan seorang pemandu jentera di Alam Flora dan kejayaan manis ini membuatkan ibu dan bapanya berasa sangat bangga. Kisah kejayaan Pavitra dikongsikan di page Alam Flora dan ianya mendapat lebih 1,800 shares.

Menanam cita-cita untuk menjadi seorang doktor pakar kulit, Pavitra menyatakan subjek paling sukar baginya ketika SPM adalah Pendidikan Moral.

Ianya sangat berbeza dengan kebanyakan pelajar yang apabila ditanya soalan yang sama, pasti akan menjawab dengan subjek killer seperti Matematik Tambahan, Biologi dan Kimia.

Semoga kejayaan dalam SPM ini menjadi satu batu loncatan buat adik Pavitra untuk terus berusaha dan mengecapi lebih banyak kejayaan dimasa hadapan. Tahniah kami ucapkan kepada beliau dan ahli keluarga atas pencapaian yang sangat membanggakan ini.

BACA: Tips Permohonan Biasiswa Untuk Pengajian Luar Negara Yang Ramai Orang Tak Tahu

Jangan lupa untuk like Facebook The Vocket


Bagaimana Ibu Saya Berjaya Siapkan PhD Daripada Hasil Kami Berniaga Ikan Di UK

Tutup mata dan ingat balik, pasang video tape memory dulu-dulu. Pengalaman berhijrah ke UK selama 10 tahun. Alhamdulillah Allah memberikan kesempatan setengah daripada usia ku habiskan disana.

Ramai yang sangkakan pastinya aku terdiri dari “Keluarga Senang” dapat duduk UK lama-lama. Hakikatnya bukanlah semuanya senang (petik sekali, 10 yang datang) tidak di’download’kan didalam kamus kehidupan oleh ibubapaku.

Salah satu kenangan yang terasa manisnya adalah ketika aku sekeluarga lebih dikenali sebagai ‘Keluarga Nelayan’.

Ibuku ‘umi’ membawa kami sekeluarga ke UK dengan niat “agar anak-anak dapat merasa” kehidupan dibumi yang berlainan. Misi utama umi adalah menghabiskan PHD nya. Seperti purata candidate PHD yang lain, umi tidak terkecuali mempunyai cita-cita untuk dapatkan PHD dalam waktu yang ditetapkan (3 tahun).

Manusia itu merancang, Allah yang menentukan. Perjalanan umi agak berliku. Ramai yang sebelumni katakan PHD itu senang, tetapi ketika menempuhinya barulah dapat dilihat jalan yang sebenar. Jatuh dan bangunnya umi dapat kami sekeluarga rasai bersama.

3 tahun kami sekeluarga menetap di Loughborough yang akhirnya umi terpaksa memulakan semula PHDnya di university dan bandar yang berlainan atas faktor supervisornya yang bersikap ‘perkauman’.

Di sinilah detik pengembaraan bermula. Allah tetapkan Sheffield sebagai titik permulaan sejarahnya.

Umi diberikan MC selama 6 bulan oleh Doctor GP (General Practitioner) disini kerana keadaan moralnya yang sangat ‘Down’. Tak dapat disangkakan usahanya selama 3 tahun habis begitu saja.

GP melarang umi ke university dan melihat buku sekalipun ketika MCnya ini demi mendapatkan ‘Full Recovery’. Nak jadikan cerita, tak lama kemudian surat biasiswa sampai di rumah.

Surat tertulis, “biasiswa tidak lagi diberikan kepada puan kerana pembalajaran puan sudahpun tamat tempoh” menambahkan lagi asam dan garam di dalam ujian ini.

Abah pula sudah mengorbankan kerjayanya di Malaysia 2 tahun sebelumnya kerana ingin berjuang bersama-sama kami di perantauan. Semestinya umi memerlukan abah untuk berikan ‘ull support memandangkan kami 4 beradik masih lagi didalam umur yang masih kecil / remaja.

Aku masih ingat yang abah hantarkan ratusan hatta ribuan resume’ di UK bagi mendapat pekerjaan untuk menampung kehidupan kami disana. Sungguh Allah itulah yang maha besar. Diujinya abah tidak dapat peluang pekerjaan walaupun abah sudah berpuluh tahun didalam bidangnya telekomunikasi di Malaysia.

Tambahan pula undang-undang di UK ketika itu mengetatkan peluang pekerjaan kepada warga asing. Maka abah mengambil keputusan bekerja sebagai ‘cleaner’ di awal pagi dan petang dan diwaktu tengaharinya bekerja di kilang kotak di Sheffield.

Mengenangkan tiadanya biasiswa, umi akan bangun seawal 4 pagi bagi memasak nasi dan lauk pauk. Abah pula akan bangun sejam kemudian untuk bungkuskan nasi berlauk bagi diniagakan kepada pelajar-pelajar Melayu di Sheffield.

Sungguhlah Allah itu maha memberikan rezeki kepada hambaNya. Didatangkan rezeki dari sumber yang tidak disangka-sangka. Umi dan abah mengambil keputusan untuk memulakan bisness keluarga di Sheffield. Disinilah kami sekeluarga dikenali sebagai ‘keluarga ikan, keluarga nelayan, peraih dan saudagar’.

Baca: Usaha Murni Komuniti Malaysia Pertahankan Bahasa Melayu di Scotland

Teringat lagi dimana umi sebagai admin akan mengambil order melalui email kepada masyarakat melayu disini. Kepada sesiapa yang inginkan makanan laut dengan harga yang murah boleh diambil seminggu kemudiannya dirumah kami.

Setelah order diambil, hujung minggu kami akan turun ke London, membeli ikan dengan jumlah yang besar. Abah akan membawa kereta seawal 2 pagi dan sampai ke London sekitar 5 pagi di pasar borong ikan di sana.

Pasar borong ini buka dari pukul 3 hingga 7 pagi je. Ketam, udang, kerang, ikan salmon, ikan kembung, merah dan macam-macam lagi semuanya ada.

Setelah membeli kami akan terus balik ke rumah. Disitulah khemah ‘gazebo’ kami pasangkan di belakang rumah. Alhamdulillah rumah sewa kami ini belakangnya luas, maka kami gunakan sebaik mungkin.

Aku ingat lagi abah bahagi-bahagikan tugas. Abah tugasnya memotong dan siang ikan, aku menimbang kerang dan udang mengikut sukatan order, adikku tugasnya meletakkan order-order ikan, kerang, ketam dan lain-lain mengikut susunan.

Abang dan kakak-kakak dari Persatuan Masyarakat Melayu tidak putus-putus datangnya kerumah kami bagi mengambil ikan-ikan yang dipesan. Dari tengahari sehingga ke pagi esoknya barulah selesai misi pembahagiannya.

Dengan sebab-sebab inilah dapat aku rasakan bermaknanya hidup bekeluarga. Memahami dan menolong ketika susah mahupun senang. Aku sedar besarnya pengorbanan ibu dan ayah dalam membesarkan anak-anaknya.

Perniagaan ini diteruskan sehingga umi tamat belajar dan berjaya menggenggam PhD beliau. Inilah rezeki terbesar kami sepanjang di sini disamping turut melakukan kerja-kerja sampingan lain seperti jadi cleaner, kerja kilang kotak dan jual barang di Ebay. Bisnes ikan ini terhenti  sebaik saja kami sekeluarga balik ke Malaysia.

Itulah sebabnya aku sangat kagum setiap kali melihat anak-anak menolong ibu dan ayahnya ketika menjual makanan di pasar malam atau Bazar Ramadhan. Serba sedikit ia dapat mengimbaskan pengalamanku kembali ketika hidup di sana.

Wahai adik-adik yang dikasihi, jangan berasa malu ketika membantu mak dan ayah walaupun mereka hanya berniaga di pasar. Hormatilah mereka, kasihanilah mereka dan doakanlah mereka.

Kerana di situlah letaknya keberkatan. Mereka bertungkus-lumus membesarkan kita, melengkapkan diri kita dengan ilmu dan persediaan dihari mendatang. Ingatlah, keredhaan Allah terletak pada keredhaan ibu dan ayah.

Dan ingatlah, tiadanya kita tanpa mereka. Terima kasih umi dan abah.

Nota: Terima kasih juga kepada abang Babul dan Thoriq sekeluarga kerana bersama-sama menjayakan bisnes ikan, A Suzaili Shaari Azu Hashim Nur Hidayu Ahmad Faris Suzaili Aina Syuhada Adneen Safiyya.

Baca lagi: Bekerja Sebagai Pencuci Di Scotland, Lelaki Malaysia Ini Menjadi Perhatian Ramai Kerana Lukisannya


Kisah Konvoi Maharaja Jepun Berhenti Untuk Beri Laluan Kepada Ambulans Dalam Kecemasan

Setiap kali ambulans dan konvoi VVIP bertembung di laluan yang sama, selalunya laluan tersebut akan mengutamakan konvoi VVIP terlebih dahulu untuk beberapa saat, sebelum ambulans boleh meneruskan perjalanan.

Bagaimanapun portal SinChiew dan WapCar ada berkongsi satu kisah menarik di mana pada bulan Jun 2019 lalu, media tempatan Jepun heboh apabila konvoi maharaja negara pada waktu itu segera berhenti di tepi jalan apabila ternampak kemunculan sebuah ambulans sambil siren berbunyi daripada lorong bersebelahan.

Salah satu motosikal pengiring konvoi tersebut segera mengetuai ambulans terbabit bagi memudahkan perjalanannya. Selepas ambulans selamat melepasi konvoi maharaja pada waktu itu, konvoi tersebut segera menyambung perjalanan mereka semula.

天皇皇后両陛下の御車列と緊走中の救急車がバッティングするハプニング。咄嗟に警衛の白バイが救急車を先導し御車列は一時停止。救急車が抜けたところで白バイも左側へ退避、その後運転再開となりました。

両陛下のお列でも緊急車両最優先の大原則は揺るぎません。緊急車両には道を譲りましょう。 pic.twitter.com/s7r6ZxpKk7

Menurut ‘Artikel 40 Undang-undang Lalu Lintas Jalan Jepun’, apabila bertemu kenderaan kecemasan seperti ambulans dan trak bomba membunyikan siren di jalan raya, kenderaan lain mesti mengelak ke sebelah kiri jalan untuk memberi laluan kepada kenderaan kecemasan.

Pada waktu itu konvoi Maharaja Naruhito telah dipuji oleh warganet Jepun kerana mereka mematuhi undang-undang jalan raya dan bertolak-ansur semasa situasi kecemasan berlaku melibatkan nyawa rakyat.

Anda boleh lihat beberapa video lain di bawah yang mana konvoi VVIP di Jepun memberhentikan kenderaan untuk memberikan laluan kepada ambulans yang menggunakan laluan yang sama dengan konvoi tersebut.

*Ikuti VOCKET CAR CLUB melalui Facebook dan Instagram untuk ketahui perkembangan dan isu semasa automotif dari dalam dan luar negara.

Sementara itu pihak polis tempatan telah mengeluarkan beberapa kenyataan bahawa ambulans terpaksa memberhentikan kenderaan bagi mengelakkan pertembungan dengan konvoi. Baca lebih lanjut melalui pautan di bawah.

Polis Jelaskan Tindakan Tahan Ambulans Adalah Untuk Elak Pertembungan Dengan Konvoi

Ambulans Didakwa Terpaksa Berhenti, Pihak Polis Jelaskan Isu Beri Laluan Pada Konvoi VIP


Kisah Kucing Yang Patah Hati Setelah Tuannya Meninggal Dunia

Kucing adalah makhluk yang dekat dengan kita, selalu menjadi binatang peliharaan buat sesetengah manusia. Bagi mereka, kucing adalah pilihan akhir untuk membunuh sunyi.

Kucing juga mampu mengenal tuannya dengan lebih dalam apabila mereka rapat dan sentiasa menghabiskan masa bersama. Tetapi tahukah anda bahawa kucing juga mampu untuk merasa kehilangan?

Itulah yang terjadi di Indonesia apabila kucing peliharaan sangat setia kepada pemiliknya sehingga menolak untuk makan atau minum selepas tuannya meninggal dunia.

Kisah ini telah dikongsi lebih 47,000 kali di Facebook dan ditulis oleh Fadhil Raihana, penjaga kepada Rambo, nama kucing peliharaan.

Bagi Fadhil, Rambo mempunyai ikatan istimewa dengan tuannya dan sentiasa “melekat” kepadanya tuannya.

Hari di mana takdir kematian sampai, tuannya itu meninggal dunia, Rambo tiba-tiba jatuh sakit dan hilang selera makan.

Namun, pada malam pertama bacaan tahlil, dia kelihatan cukup sihat dan menemani mereka selama enam malam seterusnya.”Ia akan duduk diam dengan jiran yang membaca doa dan berselawat, seolah-olah ia turut serta.”

Malangnya, keadaan Rambo semakin buruk selepas itu, dan ia dibawa ke doktor haiwan beberapa kali untuk dehidrasi dan pernah ditahan sehingga beberapa hari.

Selamat Tahun Baru, Rambo jalan-jalan dulu ya 😸

A post shared by  Rambo (@rambotheloyalcat) on Dec 31, 2019 at 7:52pm PST

Selepas kucing comel yang merindukan tuannya itu keluar dari hospital, Rambo kelihatan kurang aktif. Dia hanya akan duduk di hadapan televisyen atau membunuh waktu dengan tidur.

“Pandangannya tetap kosong walaupun kami telah mengurusnya dan memberi makan kepadanya dengan makanan yang tinggi dalam vitamin.”

Ternyata, kesakitan yang dilalui oleh Rambo bukanlah fizikal. Menurut doktor haiwan, kucing juga boleh mengalami kehilangan dan berasa sedih.

Ketika di bawa ke kubur, Rambo memilih untuk duduk di hadapan batu nisan ketika mereka membaca doa kepada tuannya.

“Kami hanya boleh menyaksikan Rambo mempunyai momennya dengan bapa saya.” Katanya.

Walau pun tuannya sudah mati, Rambo tetap di sayangi oleh seluruh ahli keluarga. Dia berjaya pulih dari dehidrasi dan kembali aktif seperti sedia kala.

Pada December lalu kami ada menulis tentang cerita sebuah pulau yang menjadi tarikan disebabkan kucing. Klik pautan di bawah untuk membaca.

Pulau Kucing Di Pahang Ini Jadi Tarikan Terbaru Buat Peminat Kucing Di Malaysia

Hotel Di Jepun Tampil Kelainan Sediakan ‘View’ Kucing Comel Buat Pelanggannya

Tular Gambar Anjing Dan Kucing Dipercayai Disembur Pewarna Undang Kemarahan Netizen


Kisah Leicester City, Kelab ‘Underdog’ Yang Menjuarai EPL Musim Ini

Tahniah buat kelab Leicester City yang telah memenangi English Premier League untuk tahun ini! Ini merupakan trofi EPL pertama bagi Leicester sejak 132 tahun tertubuhnya kelab itu. Kelab underdog ini menunjukkan kepada dunia bahawa sesebuah pasukan itu tidak memerlukan pemain berkelas dunia untuk merangkul sesuatu kejuaraan. Jadi mari kita kenal dengan lebih dekat dengan juara baru kita ini.

Kelab Leicester City telah dibeli oleh seorang billionaire dari Thailand, Vichai Srivaddhanaprabha pada tahun 2010 dengan harga 39 juta pound. Setelah kelab itu naik ke liga premier pada 2014, Vichai dikatakan sanggup membelanjakan sehingga 180 juta pound untuk memastikan kelab itu bermain di Eropah dalam masa tiga tahun.

Nigel Pearson, pengurus sebelum Claudio Ranieri dipecat kerana masalah salah faham dengan Vichai. Claudio Ranieri dipilih sebagai pengganti berdasarkan pencapaian dan sejarah beliau dengan kelab-kelab besar Eropah sebelum ini. Pengerusinya juga turut mengakui bahawa pihaknya tahu kelab yang dimilikinya adalah kecil dan mempunyai kekurangan dari pelbagai aspek dan itu bukan halangan untuk Claudio membentuk pasukan Leicester.

Di sinilah bermulanya revival Leicester. Tahukah anda kelab underdog terakhir yang memenangi liga English Premier adalah Blackburn Rovers pada tahun 1995? Selepas itu kelab-kelab gergasi England yang memenangi EPL antaranya Arsenal, Manchester United, Chelsea dan Manchester City. Bekas pemain yang bermain untuk squad Blackburn Rovers ketika itu, Alan Shearer berkata, “Untuk sebuah kelab seperti Leicester menghadapi kelab gergasi England dengan kemampuan dan dana yang mereka miliki dan kemudiannya mengalahkan setiap kelab gergasi itu, ianya satu perkara yang sangat hebat dalam bola sepak.”

Kemungkinan Leicester untuk memenangi kejuaraan EPL adalah pada 5000/1, di mana odd ini adalah sangat kecil. Ianya sangat kecil sehingga kemungkinan untuk menjumpai makhluk Nessie di tasik Loch Ness (500/1) dan menemui Elvis Pressley masih hidup (2000/1) adalah lebih tinggi. Hebat kan? Mana tidaknya, jika anda lihat nilai keseluruhan skuad Leicester, anda pun akan rasa kelab ini tidak mungkin untuk menjuarai EPL. Di bawah adalah perbandingan nilai pasukan Leicester dan Manchester City.

3 pemain Leicester, Jamie Vardy, Riyad Mahrez dan N’Golo Kante menjadi ayam tambatan untuk kelab itu musim ini. Riyad Mahrez telah dipilih sebagai
PFA Player of the Year 2015-16 dan Jamie Vardy pula memenangi Football Writer’s Association Player Of The Year. N’Golo Kante pula walaupun tidak memenangi apa-apa gelaran untuk musim ini, beliau tetap menjadi pencabar hebat untuk gelaran yang dimenangi oleh Vardy dan Mahrez. Kante kini akan mewakili Perancis untuk kejuaraan EURO nanti.

Tetapi pemain-pemain lain di Leicester turut sama memainkan peranan mereka dalam pasukan. Penjaga gawang Leicester adalah anak kepada lagenda penjaga gawang Manchester United, Peter Schmeichel beraksi hebat setiap kali permainan(15 clean sheets setakat ini). Kapten Leicester, Wes Morgan turut cemerlang dengan menjaringkan gol penting ketika perlawangan di Old Trafford hujung minggu lalu. Fuchs, Huth dan Simpson yang sentiasa kebal di bahagian belakang serta Albrighton, Okazaki, Drinkwater, Ulloa serta Schlupp yang sentiasa berjuang bersama Vardy dan Mahrez untuk menghasilkan gol untuk Leicester.

Kemenangan Leicester ini menjadikan Leicester kelab yang ke-24 yang pernah memenangi EPL. Ranieri berpendapat bahawa semangat pasukan itu yang membawa Leicester menjulang kejuaraan. “Setiap pemain sangat hebat musim ini. Fokus mereka, semangat mereka dan ketekunan mereka menjadikan ini semua bukan lagi fairytale. Mereka berjuang sesama sendiri untuk kejayaan kelab dan saya semangat ini yang saya mahu lihat pada pemain saya. Mereka memang layak untuk menjadi juara,” Kata Ranieri.

Musim depan, Leicester City akan memulakan lembaran baru apabila mereka akan bermain dengan kelab-kelab gergasi Eropah seperti Juventus, Real Madrid, Barcelona dan FC Bayern dalam saingan UEFA Champions League. Dengan dana 150 juta pound yang bakal mereka perolehi setelah kemenangan EPL, peluang untuk mereka menarik pemain berkelas dunia untuk memperkuatkan lagi pasukan mereka adalah lebih tinggi.

Bagaimana jika kelab-kelab besar Eropah mahu mendapatkan khidmat Vardy, Kante atau Mahrez untuk musim depan? Jika mereka serius, mereka perlu berbelanja tinggi kerana dikatakan value untuk tiga pemain ini sudah meningkat secara mendadak dengan Jamie Vardy kini bernilai 25 juta pound, Kante 20 juta pound dan Riyad Mahrez paling mahal pada 35 juta pound. Sangat win kerana Mahrez dibeli Leicester dahulu hanya pada harga 400 ribu pound. Pemain-pemain lain Leicester yang lain turut sama naik value mereka.

Begitulah cerita sebuah kelab underdog Leicester City. Leicester telah menunjukkan kepada dunia bahawa money can’t buy everything. Usaha dan kerjasama yang akan membawa anda mencapai impian. All the best for next season and go go go The Foxes!

P/S : Rock band dari Leicester, Kasabian akan membuat konsert di Leicester khas untuk fans Leicester City di King Power Stadium 28 Mei ini. Memang mereka On Fire!

Baca link ini untuk cerita Leicester City : Kelab Kecil Berjiwa Besar, Sebuah Kisah Inspirasi Arena Bola Sepak Inggeris


Kisah Lelaki Curang Ini Akan Membuatkan Suami Lebih Menghargai Dan Menyayangi Anda. Kongsikan Pada Mereka

Kisah ini kami kongsikan dari seorang pengguna facebook bernama Raja Shamri. Beliau menulis tentang seorang lelaki yang sudah beristeri. Akan tetapi lelaki tersebut digoda oleh seorang perempuan muda disebabkan beliau mempunyai perniagaan yang berjaya dan berketerampilan segak.  Ikuti cerita dibawah.

Seorang lelaki beristeri tanpa sengaja berkenalan dengan seorang gadis di di sebuah kantin kompleks, kerana ada urusan pekerjaan merekapun bertukar BB PIN

Malam harinya si gadis mulai BBM si lelaki :

Gadis : Awak hebat ya. Punya syarikat sendiri, berjaya pulak
Lelaki : Terima kasih

Gadis : Bila lagi kita boleh makan bersama lagi ?
Lelaki : Bila-bila je boleh

Setelah itu mereka masih sering berhubungan melalui BBM dan
telepon, sesekali juga temujanji ingin mkn bersama

Hari-hari berlalu, tiada hari tanpa contact antara mereka. Sampai suatu hari, si gadis BBM :

“Sebenarnya aku mencintaimu , aku tau kamu sudah b’keluarga, tapi aku terima untuk jadi isteri ke-2, dan maaf aku mengganggu perasaanmu.

Dengan berat hati lelaki itu berkata beluau menjawab :

“Dik, aku mengerti dan paham maksudmu… tapi dengan berat hati aku harus jawab TIDAK! Aku tau kamu memang cantik, dan aku yakin semua lelaki pasti mengatakan tubuh dan parasmu elok dan cantik.

Tapi, tahukah kamu kenapa aku nampak segak,bergaya dan berjaya ? Itu semua kerana dorongan dan semangat isteriku.

Sungguh sangat berdosa kalau aku harus curang dengan
seseorang yang hanya mengagumiku, kerana keadaan aku yang sekarang yang sudah berjaya.

Kamu menyukai aku tidak ikhlas, kamu hanya melihat penampilanku
semata. Padahal ada seseorang yang tersayang di rumah yang telah bersusah payah mendorong aku agar selalu tampil sebaik mungkin, dia adalah isteriku tercinta.

Kalau kamu menyukai aku, erti nya kamu tinggal memetik hasilnya, dan cara ini tidak pernah abadi.

Taukah kamu bahwa aku memulai ini dari 0 dan isteriku
yang selalu mendampingiku di kala susah, gelisah dan berjaya seperti ini.

Taukah kamu bahawa isteriku yang selalu mendoakan kejayaanku hingga aku mampu menjadi seperti ini. Kamu memang cantik, tapi hati isteriku lebih cantik.

Terima kasih atas cinta itu, maaf aku tidak boleh membalas seperti kehendakmu. .


Masih Ingat Kisah Lelaki Tua Berkain Pelikat? Ini Sambungannya Dan Tip Kali Ini Buatkan Kami Teringat Emak

Cerita sambungan asal ini dikongsikan oleh  pengguna Facebook, Dato’ Roslan Ab Hamid. Dan cerita bersiri ini terus-menerus mendapat publisiti yang tinggi rentetan populariti cerita sebelum ini. Kami kongsikan sambungan kisah Lelaki Tua Berkain Pelikat ini di bawah. Enjoy!

Saya cari dia sepanjang bulan puasa. Selepas asar di tempat biasa. Dia tiada. Tidak ada lagi pada sudut tepi tiang di masjid. Di mana dia? Apakah dia sakit? Atau pergi umrah. Pagi tadi, dengan izin Allah jua saya temui dia. Tenang bersahaja. Kali ini berjubah. Selepas subuh dia ambil al Quran dan baca. Bacaan lancar dengan tajwid yang sedap didengar. (Nota: Saya tidak boleh kata betul, kerana itu bukan bidang yang saya berpengetahuan).

Lama dia baca. 1 jam 26 minit. Lepas itu dia sambung solat, dari kejauhan saya perhatikan. 4 rakaat Dhuha. Dia berdoa panjang juga, memohon keampunan dan dipermudahkan kehidupan zuriat dan keturunan, diberi keamanan buat bumi yang tercinta. Selesai lelaki tua itu bersolat saya datang menghampiri dia.

Dia terlebih dahulu memberikan salam. Senyum mesra menyapa. Dia berkata, sebelum saya sempat bersuara.

“Selalu lepas Asar tiada di tempat biasa, Pak Cik keluar lihat lihat juadah berbuka. Hidup ini kena nikmati jua. Apa yang boleh makan dan terasa mahu makan, belilah. Dihujung usia, adalah merasa nikmat yang Maha Esa.Itulah namanya nikmat yang tidak dapat kita dustakan. Beli tanpa berkira. ramai peniaga cari rezeki.

Bahagi kepada jiran tetangga dan sanak saudara. Inilah waktu kita beramal dan merapatkan jalinan saudara. Jiran adalah saudara kita terdekat. ia umpama tubuh badan kita.”

Saya kata, “ramai orang mahu petua pak cik lagi”. Dia pun tenang merenung panjang. Kata beliau, (saya notakan dalam bilangan)

#21. Berusahalah untuk jadi orang kaya. Kaya tidak menambah sombong, besar, berlagak. Kita berharga di sisi Tuhan apabila kekayaan kita menambah manfaat pada orang. Kita mulia disisi Tuhan apabila miskin kita tidak menambah beban. Miskin tidak menyusahkan orang.

#22. Sepanjang hidup kita bakal diuji. Ujian miskin. Ujian kaya. Orang yang tahan ujian itu umpama emas. Jatuh ke tanah ia emas. Letak dibadan, ia emas. Letak di kepala, ia emas. Ujian datang dalam bentuk kesakitan, kerugian, kehinaan. Ujian juga boleh datang dalam bentuk kesenangan, kemewahan dan kekayaan. Berhati hatilah dengan ujian.

#23. Anak mahu tahu apakah perkara yang menyebabkan malaikat rasa cemburu pada kita? Apabila kita beri madu tatakala kita diberi racun sebelumnya. Tanya saya, “maksudnya? (saya pohon pencerahan). Lelaki Tua itu berkata, apabila kita membalas kebaikan pada kejahatan orang. Tiada dendam melainkan rasa insaf diri mahu membawa kebaikan walaupun kita pernah dikhianati dan dikerjakan teruk oleh orang itu.

#24. Pada detik ini dia menangis teresak esak. Kata beliau, “Pak Cik rindukan emak. Emak adalah himpunan khazanah kaya yang tidak ternilai harga. Pada teman teman anak, detik ini kembalilah kepada emak.Buka puasa dengan emak dan ayah. Suapkan emak. Seluruh harta dunia yang kita miliki tiada kan sama dengan emak dan ayah”

#25. Apabila emak dan ayah sudah tiada bertimbang rasa pada keluarga. Pak Cik pernah dengar orang alim kata, orang yang paling sempurna imannya adalah orang baik budi, mulia pekerti. Orang yang bertimbang rasa dan bertolak ansur pada keluarga”. Jadi orang mulia anak. Mulia bukan mahsyur nama. Mulia bukan berkuasa. Mulia kita apabila akhlak terpelihara.

(Nota: Rasulullah SAW bersabda, “Aku diutus oleh Allah untuk menyempurnakan akhlak” (HR Ahmad) ).


Kisah ‘Letusan Super’ Gunung Berapi Purba Di Planet Marikh Pada 4 Bilion Tahun Lalu

Tahukah anda planet Marikh mempunyai ribuan gunung berapi kuno yang telah meletus dengan ganas. Letusan itu dikatakan telah memenuhi langit dengan abu, debu dan gas sehingga menyukarkan cahaya matahari untuk mencapai permukaan planet merah tersebut.

Diceritakan oleh penyelidik dari NASA, wilayah utara Marikh yang disebut sebagai Arabia Terra dipercayai mempunyai ribuan gunung berapi yang mengalami ‘letusan super’ – istilah untuk letusan gunung berapi yang ganas – dalam tempoh 500 juta tahun pada 4 bilion tahun yang lalu.

Selain dari abu, debu dan gas. Letusan ini juga dikatakan telah mengubah iklim di Marikh. Ia juga memuntahkan wap air, karbon dioksida dan sulfur dioksida ke udara. Lebih parah lagi, letusan ini telah merobek permukaan Marikh sehingga menjadikan bentuknya yang dapat kita lihat sekarang.

Gas cair yang dimuntahkan ke permukaan itu dikatakan setara dengan 400 juta kolam renang kelas Olimpik dan membentuk lubang raksasa yang dinamakan sebagai ‘Kaldera’ atau kawah selebar puluhan kilometer.

Pada mulanya, kaldera ini dulu dikatakan kawah yang terjadi semula jadi disebabkan kesan kejatuhan asteroid yang jatuh ke Marikh berbilion tahun yang lalu. Namun pada 2013 teori ini berubah selepas para penyelidik melihat bentuk struktur kawah tersebut dengan lebih teliti dan menemui abu gunung berapi.

Patrick Whelley, ahli Geologi NASA di Greenbelt, Maryland, AS dan rakan-rakan kemudiannya mendapat idea untuk mencari bukti lebih lanjut mengenai abu gunung berapi setelah bertemu dengan Alexandra Matiella Novak, seorang ahli gunung berapi di Makmal Fizik Gunaan Johns Hopkins di Laurel, Maryland. Mereka bekerjasama dalam mencari abu gunung berapi di sekitar kawasan Marikh dan kemudian melihat secara khusus di wilayah Arabia Terra.

Dengan mengkaji komposisi topografi dan mineral bahagian wilayah Arabia Terra, pasukan penyelidik menemui bukti ribuan letusan supervolcanik. Penemuan Whelley dan rakan-rakannya diterbitkan dalam jurnal Geophysical Research Letters yang diterbitkan pada 16 Julai dan akan muncul dalam terbitan bulanan Ogos 2021.

Tahukah anda bahawa saintis mendakwa bahawa mereka sudah menemui ‘jasad’ Hercules di Galaksi Bima Sakti. Klik pautan di bawah untuk membaca.

Saintis Dakwa Temui ‘Jasad’ Hercules Di Galaksi Bima Sakti

Selain Makhluk Seperti Labah-Labah, Saintis Dakwa Planet Marikh Turut Dihuni Malaikat

Misteri 20 Tahun Akhirnya Terungkap, Ilmuwan Berjaya Temukan Asal Usul ‘Penghuni’ Di Planet Marikh


Kisah Loqman Karim, Mangsa Korban Gempa Bumi Gunung Kinabalu

Nota Editor: Catatan belasungkawa untuk Loqman Karim ini telah diterbitkan di Facebook Page TFTN. Untuk pengetahuan Loqman Karim merupakan salah seorang pendaki Gunung Kinabalu yang telah meninggal sewaktu gempa bumi melanda di sana. Kami doakan semoga segala kebaikan yang arwah lakukan sewaktu hidupnya membawa manfaat untuk semua yang terlibat, seterusnya memberi ganjaran pahala tanpa henti buat beliau di akhirat.

Jika dilihat dari sudut positif, gempa bumi di Gunung Kinabalu menyingkap berbagai hikmah tersembunyi – malim gunung yang berani dan sanggup menggadai nyawa demi menyelamatkan mangsa yang terperangkap dan juga insan-insan baik yang selama ini tidak kita kenali. Mereka semua adalah ‘unsung hero’.

Loqman Karim merupakan Project Manager bagi Expansion Project TFTN di SK Bangsar sejak 2013 di mana beliau menguruskan kelas bimbingan bagi murid-murid yang akan menduduki UPSR tetapi menghadapi masalah pembelajaran. Anak-anak murid ini kebanyakan terdiri dari anak-anak setinggan, PPR dan flat di sekitar Kerinci, Bangsar dan Pantai Dalam.

Dengan persetujuan sekolah, Loqman berjaya mengumpulkan anak-anak murid, mencari sukarelawan dan menguruskan kelas selepas waktu sekolah selama sejam sebanyak tiga kali seminggu.

Loqman masih lagi menuntut di IPG Bahasa Antarabangsa, Kuala Lumpur dalam tahun keempat. Meski pun masih bergelar mahasiswa, dia menyedari masa mudanya itu perlu diperuntukkan dengan perkara yang bermanfaat bukan sahaja kepasa dirinya tetapi juga kepada mahasiswa sepengajian, masyarakat sekitar dan mereka yang memerlukan.

Dia tahu agaknya hidupnya ini singkat, lalu dia sering menyertai aktiviti luar kampus yang banyak menyedarkannya tentang kehidupan. Dia mengajar anak-anak yang memerlukan, menyantuni para gelandangan, mengajar tuisyen, mengendalikan program bagi mahasiswa ditempat pengajiannya, menghadiri dialog dan wacana dicelah-celah kesibukannya. Setiap kali cuti, beliau akan keluar mengembara dan mutakhir ini kian bersemangat mendaki gunung sehingga kemuncaknya ialah di Gunung Kinabalu

Ramai mengenali Loqman sebagai yang sangat berdedikasi terhadap setiap tugasan yang diberikan. Dia tidak pernah menolak atau berkata tidak. Menjadi mahasiswa bukanlah penghalang dia melibatkan diri dengan masyarakat kerana dia tahu dia harus kembali kepada masyarakat.

Amat sukar sekali menulis sesuatu tentang Loqman. Dia terlalu baik untuk kami dan kehilangannya amat kami rasakan. Loqman tidak pernah hilang dari kami. Dia akan kekal dalam hati kami, dalam ingatan kami sebagai seorang anak muda yang berjiwa besar, sukarelawan yang tak pernah lelah dan berhati murni dalam mendidik anak-anak bangsa.

Loqman akan terus hidup dalam jiwa kami, sukarelawan TFTN. Semoga kebaikannya di dunia menempatkan dia dalam kalangan insan terpilih. Allah jua sebaik-baik perancang.

Board of Directors TFTN
7 Jun 2015, 6.00am

Berikut pula adalah catatan Loqman Karim di Instagram beliau yang mewakili TFTN. Ianya berkisar tentang teater bertajuk ‘Kota Kelip-Kelip‘ yang bakal di pentaskan pada 13 dan 14 Jun 2015 oleh TFTN bagi tujuan kutipan amal sambil menderma.

BACA: Teater Kota Kelip-Kelip oleh Fazleena Hishamuddin.

Tahun ini saya tak dapat turut sama, ada di luar radar Malaysia – Loqman Karim.

Siapa sangka rupanya arwah bakal meninggalkan rakan-rakan dan orang tersayang untuk selamanya.

Bukan itu saja, rupanya insan ini sering kali berfikir tentang kematian sebagai mana catatan berikut:

Mati. Aku tahu benda ini bukan perkara mudah. Bukan mudahnya seperti kau suap makanan ke dalam mulut.

Mati. Satu perkataan yang kita semua takuti. Sepanjang 18 tahun aku hidup, belum pernah aku jumpa manusia yang tak takut mati. Lupakan orang Jepun dan Barat gila yang buat perkara-perkara bodoh kononnya tak takut mati. Itu semua penipuan belaka. Kerana manusia yang macam itu hanya hebat di mulutnya sahaja,bukan di hatinya. Manusia,lumrahnya adalah takut pada mati.

Bila aku rasa sunyi, aku rasa dunia ini tak punya apa-apa, aku rasa sangat loser. Senang cerita, bila aku rasa sangat lost. Sampai satu tahap aku akan baring dan termenung. Dan aku akan fikir tentang mati.

Biasanya, bila mood mati itu datang, aku akan tulis surat macam surat wasiat (tetapi tidak ada harta untuk ditinggalkan). Aku akan tulis surat (sebelum tidur) dalam note pad (orang Melaka panggil kertas kajang), dalam buku nota, dan dalam dalam handphone aku. Boleh check sekarang phone aku berapa banyak surat aku dah buat.

Kadang-kadang, aku rasa bila tulis surat wasiat, aku akan rasa dekat sangat dengan mati. Macam beberapa saat dengan kematiaan. Kebiasaanya, aku akan tulis apa sahaja memori lama dengan ibu ayah aku terutamanya dari kecil hingga besar. Yang bila mana bila aku tulis tentang mereka mata aku akan berair serta-merta.

Aku tahu ibu ayah adalah manusia paling penting dalam hidup aku. Mereka berdua umpama hati dan jantung aku. Aku sangat mudah tersentuh kalau bercakap tentang ibu ayah yang paling aku sayang (dah mula rasa sebak). Kalau sesiapa perasan twitter aku kebiasaanya akan tweet tentang ibu ayah. Dan tak lupa, tulis tentang adik-adik aku yang jadi teman hidup dari kecil.  Kawan-kawan yang jadi penyeri aku di tempat pengajian.

Memori, itu sahaja yang dapat ditinggalkan.

Bila aku rasa dekat dengan mati, sangat dekat, masa itu aku rasa aku dekat dengan Allah. Kalau nak rasa betapa dekatnya mati, tulis surat wasiat.

Kami kongsikan di sini penerangan tentang projek teater Kotak Kelip-Kelip yang bakal dipentaskan oleh TFTN sebagaimana yang telah arwah kongsikan di Instagram beliau.

Untuk menderma sambil menonton teater amal ini, tempahan tiket boleh dibuat dengan menghubungi Facebook Page TFTN atau SMS / Whatsapp Humaira : 0165764453.

Sesungguhnya amal yang baik, sedekah yang ikhlas, dan doa yang tidak putus adalah sebaik-baik bekalan buat kita mengadap sebuah kematian.

BACA: Siapa Sangka Wira Tak Didendang Ini Rupanya Seorang OKU Yang Banyak Membantu Mangsa Banjir

BACA juga: Lelaki Ini Telah Buktikan Kecacatan Bukannya Satu Penghalang Untuk Berjaya. Latar Belakang Raja Shamri

LIKE dan FOLLOW Vocket di Facebook serta Instagram


6 ‘Bento Box’ Comel Dan Berkhasiat Untuk Bekalkan Tenaga Anak-Anak Di Sekolah

Hari-hari sediakan makanan yang sama untuk anak-anak tentu bosan, bukan? Anak pun tak lalu hendak makan.

Kadang-kadang, si anak itu tak mahu makan bukan kerana makanan itu tak sedap. Tetapi mungkin kerana bosan dengan makanan yang sama, yang dihidangkan juga dengan cara yang sama. Maklumlah, kanak-kanak kan memang cepat bosan.

So parents, sudah tiba masanya untuk tingkatkan kreativiti agar anak anda lebih seronok untuk makan! Apa kata cuba resipi-resipi comel di bawah ini. Kami yakin anak-anak mesti suka dan makan sampai licin!

Bahan-bahan:
– 2 biji telur
– 2 sudu besar susu rendah lemak
– 1 sudu kecil daun ketumbar (dicincang)
– 1 sudu kecil minyak sayuran
– 4 sudu besar keju cheddar
– 2 keping roti tortilla whole wheat
– Secubit garam
– 1/4 sudu kecil lada hitam

Cara:
1. Untuk telur hancur, di dalam mangkuk, pukul telur bersama susu, daun ketumbar, garam dan lada hitam.
2. Menggunakan non-stick pan, panaskan minyak dan masukkan telur. Kemudian, hancurkan.
3. Letakkan 2 helai daun salad di tengah roti tortilla, kemudian, tabur 2 sudu besar keju cheddar, letakkan separuh telur hancur dan 2 sudu sudu besar tomato.
4. Gulung cara burrito-style.

Siapa yang tak suka burrito? Orang dewasa suka, kanak-kanak lagilah suka! Bayangkan macam mana perasaan mereka bila melihat burrito comel sebegini sudah tersedia untuk mereka makan. Confirm mereka tak nak share dengan kawan-kawan.

Bahan-bahan:
– 1 sudu besar minyak bijan
– 1 ulas bawang putih (dicincang)
– 1 sudu kecil halia kisar
– 1/2 biji bawang merah
– 1/2 cawan labu (dipotong kiub kecil)
– 1 1/2 cawan nasi perang yang sudah dimasak
– 1/4 cawan kacang kuda (direbus)
– 2 sayur bok choy (dicincang kasar)
– 2 sudu kecil kicap masin
– 1 sudu besar sos tiram
– 1/4 sudu kecil lada putih

Toppings:
– 1 sudu besar daun bawang (dihiris)
– 1 sudu kecil bijan

Cara:
1. Menggunakan non-stick pan, panaskan minyak dengan api sederhana.
2. Masukkan bawang putih, halia dan bawang merah hingga naik bau.
3. Masukkan labu dan kacau hingga labu lembut selama 3 minit.
4. Masukkan nasi perang dan kacang kuda. Kacau selama 1 minit.
5. Masukkan kicap masin, sos tiram dan lada putih. Kacau selama 1 minit.
6. Masukkan sayur bak choy dan kacau hingga lembut.
7. Tabur daun bawang dan bijan. Hidangan ini sedia untuk dihidang.

Ini adalah resipi yang agak rare dan sangat sedap! Dengan hiasan ikan duyung comel dilengkapkan lagi dengan buah-buahan berkhasiat, hidangan ini sudah lengkap untuk menceriakan anak-anak. Sediakan bekal bento seimbang dan berkhasiat yang dilengkapi satu pek MILO UHT untuk dibawa oleh anak-anak ke sekolah.

Bahan-bahan:
– 1 cawan wholemeal spiral pasta yang sudah dimasak
– 1 cawan buah nanas (dipotong kiub kecil)
– 3 sudu besar lobak merah (dihiris nipis)
– 1 sudu besar daun bawang (dihiris)
– 4 sudu besar isi ikan tuna

Dekorasi:
– 1 sudu besar jus lemon
– 3 sudu besar sos light mayonis
– 1 sudu besar greek yogurt rendah lemak

Cara:
1. Di dalam mangkuk besar, masukkan pasta, buah nanas, isi ikan tuna, lobak merah dan daun bawang. Gaul dan ketepikan.
2. Di dalam mangkuk kecil yang asing, gaul jus lemon, sos mayonis, greek yogurt dan garam. Kemudian, masukkan campuran pasta. Gaul.

Sedapnya makan pasta! Serikan bekalan makanan anak-anak dengan resipi ala-ala Hawaii ini yang pasti akan menggembirakan mereka. Gabungan pasta dan salad ini juga merupakan satu kombinasi yang unik. Tak susah pun nak sediakan. Potong-potong dan campak-campak sikit dah siap!

Bahan-bahan:
– 1/4 labu kecil (250g) dibuang biji dan dipotong kiub besar dengan kulitnya
– 1 sudu besar marjerin
– 4 sudu besar isi ikan tuna
– Secubit garam
– 1/4 sudu kecil lada hitam
– 1 sudu kecil daun bawang (dihiris)
– 1 keping roti wholemeal tortilla (potong bentuk chips)

Cara:
1. Microwave labu selama 5 minit sehingga lembut dan masak.
2. Gunakan sudu untuk keluarkan isi labu dan buan kulitnya.
3. Di dalam mangkuk, masukkan marjerin, isi ikan tuna, labu, garam dan lada hitam. Gaul. Kemudian, tabur daun bawang.
4. Lapikkan baking sheet di atas pinggan yang microwaveable dan leta sedikit minyak sayuran di atasnya.
5. Susun tortilla wedges di atas baking sheet.
6. Microwave selama 4 minit sehingga keperenggan dan rangup.
7. Biarkan tortilla chips di luar selama 5 minit dan hidangkan bersama Pumpkin Tuna Mash.

Resipi ini pula antara alternatif yang lebih seimbang dan berkhasiat. Kombinasi labu dan tuna ini mungkin nampak simple tapi anak-anak akan dapat khasiat dan protein yang secukupnya. Kalau ada labu lebih, boleh juga sediakan resipi Nasi Goreng Labu yang di atas tadi. Mudah, kan?

Bahan-bahan:
– 2 keping roti wholemeal (dibakar)
– 2 sudu besar mentega kacang (unsalted dan unsweetened)
– 1 biji pisang (dihiris)
– 2 sudu kecil biji labu
– 1 sudu kecil madu

Cara:
1. Sapukan 1 sudu besar mentega kacang di atas roti.
2. Letakkan hirisan pisang.
3. Tabur biji labu dan madu.
4. Ulang dengan menggunakan bahan lebihan.

Anak-anak tak akan cakap ‘no‘ kepada mentega kacang. Semua pun mesti suka! Inikan pula bila disediakan dalam bentuk sandwic dengan dekorasi bento yang sangat comel. Kalau bawa bekal ini ke sekolah, kawan-kawan yang lain mesti akan jealous.

Bahan-bahan:
– Ayam kisar
– 1 biji keledek kecil (dihiris)
– 6 helai daun sayur romaine lettuce
– 2 sudu kecil minyak bijan
– 1 ulas bawang putih kisar
– 1/2 cawan frozen mixed vegetables
– 1 sudu besar sos tiram
– 1/4 sudu kecil lada putih
– 1 sudu kecil sos ikan
– 1 sudu kecil kicap masin

Cara:
1. Untuk Sweet Potato Chips, lapikkan baking sheet di atas pinggan microwaveable dan letakkan sedikit minyak. Kemudian, susun keledek di atasnya.
2. Microwave selama 3 minit sehingga rangup.
3. Biarkan di luar selama 5 – 10 minit. Kemudian, masukkan ke dalam kontenar. Anda juga boleh
4. Untuk ayam, menggunakan non-stick pan, panaskan minyak dengan api sederhana.
5. Masukkan bawang putih dan masak hingga naik bau.
6. Masukkan ayam kisar dan masak selama 3 minit sehingg separuh masak.
7. Masukkan mixed vegetables, kicap masin, sos ikan, garam dan lada putih. Masak selama 5 minit.
8. Hidangkan dengan daun romaine lettuce.

Dan yang terakhir, boleh hasilkan resipi wrap ayam ini. Bukan setakat berkhasiat, resipi ini juga sangat enak dengan balutan ayam cincang di dalam daun salad segar. Ia menjadi lebih sempurna dengah satu pek MILO UHT. Nyum!

Menarik sangat resipi-resipi di atas ini, kan? Tapi sebelum itu, ada satu lagi perkara penting yang ibu bapa kena tahu.

Bagi menyediakan sarapan seimbang untuk anak-anak, ibu bapa perlu tahu prinsip ‘suku suku separuh‘.

Apa itu ‘suku suku separuh’? Lihat video di bawah ini:

MILO UHT mengandungi ACTIV-GO, iaitu kombinasi unik PROTOMALT, vitamin dan mineral yang dapat menghasilkan tenaga yang efisien daripada makanan. Ia dapat membantu ibu bapa yang sibuk memastikan kanak-kanak mereka mendapat tenaga yang mencukupi untuk menghadapi aktiviti seharian di sekolah.

Untuk dapatkan lebih banyak resipi #MiloBentoBox yang menarik dan comel serta maklumat lanjut mengenai produk MILO, klik di sini.

Musim sekolah akan dibuka tak lama lagi. Inilah masanya untuk ibu bapa serlahkan kreativiti di dapur dan rapatkan hubungan bersama anak-anak. Selamat memasak! :D


Kisah Lucu Lee Chong Wei ‘Shopping’ Barang Dapur Buat Netizen Terhibur

Kisah bekas pemain badminton nombor satu negara Lee Chong Wei membeli barang dapur pasti akan membuatkan sesiapa sahaja yang membacanya ketawa besar.

Melalui satu perkongsian yang dibuat di Instagram miliknya semalam, Lee bercerita pengalamannya membeli barang-barang dapur sebagai persediaan menghadapi perintah kawalan pergerakan dua hari sebelum ini.

“Jadi Mew Choo (isteri) pun suruh pergi beli apa yang patut untuk dua minggu ni […].

Lee Chong Wei and family would like to wish everyone here a very prosperous and joyous Chinese New Rat Year. Make this year a 'Mouse-win' year for everyone especially Malaysian Olympic Team. Most importantly, I wish everyone the most prized asset of all, health. If you are still working today, time to put down everything, shut down the computer, find some ticket, go back home. There is someone there thinking for you. Always remember to treat it as the last new year you would ever have. Cherish your love one. Happy Chinese new year! Heng ah! Ong ah! Huat ah! 新的一年愿你有鼠不尽的欢乐、鼠不完的好运、鼠不清的笑容，鼠于你最幸福，最重要的是身体健康，完事如意，心想事成！ 兴！旺！发！ 👨👩👦👦 Thanks @bespoked_ianchang

A post shared by  Datuk Wira Lee Chong Wei (@leechongweiofficial) on Jan 24, 2020 at 8:10pm PST

“Family 4 orang, ayam 5 ekor, beras 1 bag, sayur 2 minggu, Maggie 2 pack, telur 2 dozen, buah, toilet paper 1 bag.

Setibanya di pasar raya, Lee berkata dia sangat terkejut dengan telatah orang ramai ketika itu yang berpusu-pusu untuk membeli barangan keperluan sebelum perintah kawalan pergerakan dilaksanakan.

“Ramainyer mak cik – mak cik, macam lumba marathon trolly! Kalah Khairul Jantan (pelumba 100 meter kebangsaan) !

“Nasib baik sempat lagi kumpul shopping list wife,” kongsinya.

Beliau bagaimanapun tidak sempat untuk mengambil tisu tandas kerana sedikit terlambat.

“Ternganga I tengok mamat depan I tapao 10 bag tisu jamban! Banyaknyer jubur kat rumah,” kongsinya.

Dia bagaimanapun berjaya untuk mendapatkan tisu tandas tersebut dan membeli semua barang yang dikirim isterinya selepas rakan lamanya tiba-tiba muncul dan memberikan tisu yang diperlukannya.

“Selepas itu, makin ramai gangster trolly serbu, I pon terus cabut, sebab I tau virus ni merebak mudah,” katanya.

Tujuan Lee membuat kiriman tersebut bagaimanapun bukan sekadar untuk menceritakan pengalamannya membuat persiapan sebelum perintah kawalan pergerakan dikuatkuasakan sebelum ini.

Tetapi beliau mengambil kesempatan itu untuk meredakan kegusaran yang melanda rakyat negara ini dan turut berterima kasih kepada petugas-petugas yang berada di barisan hadapan dalam menangani wabak COVID-19 ketika ini.

“Percayalah, mimpi ngeri ini akan berakhir. Jangan panic.

“Kita warga Malaysia tak kira bangsa dan agama berganding bahu, bertolak ansur, tolong menolong, hari itu akan sampai dengan lebih cepat,” katanya dalam kiriman tersebut.

Dua hari lepas, ada khabar angin restriction order berkenaan coronavirus ni. So Mew Choo pon suruh pergi beli ape yg patut untuk 2 minggu ni. Wife add maths lagi terrer, so ikot shopping list wife. Family 4 orang, ayam 5 ekor, beras 1 bag, sayur 2 minggu, Maggie 2 pack, telor 2 dozen, buah, toilet paper 1 bag. Tapi time I sampai supermarket, aduhai! Ramainyer auntie2 makcik2, macam lumba marathon trolly! Kalah Khairul Jantan! Nasib baik sempat lagi kumpul shopping list wife. Tapi toilet paper I terlambat. Ternganga I tgk mamat depan I tapao 10 bag tisu jamban! Banyaknyer jubur kat rumah. (Toilet papers are important during previous pandemic period due to unclean water and psychological effect) Datang suatu suara menyeru dari belakang, ”Lee, nah amik bag ni. I terambik 2. Tadi tgk sumer rebut tapao wa pon terikot amik extra, ntah kenape, bukan I pakai untuk basuh pon!“ Dia Nazir, sahabat yang tinggal berhampiran. Kita tergelak and catch up sket. Selepas tu, makin ramai gangster trolly serbu, I pon terus cabut, sebab I tau virus ni merebak mudah. Kawan sekalian, saya berharap agar jangan cemas menghadapi krisis ini. Simpanlah makanan tapi berpatutanlah bilangannya. Dan I minta tolong semua duduk di rumah jgn keluar sementara ni. Jangan balik kampong macam cuti raya. Ko mungkin ok, tapi yg mati nnt orang tersayang. Percayalah, mimpi ngeri ini akan berakhir. Jangan panic. Kita warga Malaysia tak kira bangsa dan agama berganding bahu, bertolak ansur, tolong menolong, hari itu akan sampai dengan lebih cepat. Kepada frontliners, para doctor, missi, kakitangan hospital dan juga cashier pasaraya yang terus berkhidmat dalam masa ini. Terimalah tunduk kehormatan dari saya! Cara paling baik kita membalas budi dan bersumbang, is to #STAYHOME #JUSTSTAYATHOME #STAYHOMESAFELIFES #WEAREMALAYSIAN #MALAYSIABOLEH

A post shared by  Datuk Wira Lee Chong Wei (@leechongweiofficial) on Mar 18, 2020 at 5:21am PDT

Sudah pasti kata-kata semangat daripada hero negara yang pernah membawa pulang pingat perak Sukan Olimpik ini mampu untuk meredakan sedikit kebimbangan dalam kalangan rakyat Malaysia terutamanya ketika perintah kawalan pergerakan ini.

Baca perkongsian kami sebelum ini mengenai perintah kawalan pergerakan yang berkuatkuasa dari 18 Mac hingga 31 Mac ini. Klik pautan di bawah untuk membaca.

Dr Dzulkefly Jelaskan Perintah Kawalan Pergerakan Bukan Perintah Berkurung

Rakyat Malaysia Boleh Dipenjara Jika Langgar Perintah Kuarantin

Lebih 500 Disahkan Positif, KKM Gesa Ahli Jemaah Tabligh Terus Tampil Buat Pemeriksaan COVID-19


Kisah Majikan Yang Tawarkan RM6,544 Kepada Pekerjanya Yang Mahu Berhenti Kerja Tetapi Ramai Tidak Mahu. Buat Kami Sangat Kagum

“Jika anda sanggup berhenti kerja pada hari ini, kami akan bayar jumlah masa yang anda telah bekerja dengan kami beserta tambahan RM6,544 sebagai bonus kepada anda!”

Itulah yang ditawarkan kepada pekerja baru yang menjalani program latihan selama 4 minggu di Zappos.com iaitu sebuah syarikat besar yang menjual kasut melalui laman web yang beroperasi di Nevada.

Pekerja baru ini boleh memilih untuk terus berhenti kerja dalam 4 minggu pertama latihan bekerja dengan bayaran bonus sebanyak USD2,000 iaitu bersamaan RM6,544. Tapi anda pasti tidak akan percaya bila diberitahu oleh CEO Zappos Tony Hsieh bahawa hanya 2% hingga 3% sahaja yang mengambil tawaran tersebut. Baki 97% lagi menolak tawaran tersebut dan memilih untuk bekerja di Zappos.

Polisi yang pertama seumpanya ini, mendapat perhatian dari pelbagai pihak dan telah mendapat liputan berita yang sangat meluas dalam dunia perniagaan.

Apakah yang membuatkan innovator yang berprofil tinggi seperti Tony Hsieh membuatkannya sangat mudah dan menarik untuk membuatkan pekerja mereka berhenti?

Jawapan yang sangat ketara adalah “Pekerja yang tidak gembira menyumbang kepada kemunduran syarikat”, dalam jangka masa panjang ia sangat bagus. Kerana Zappos mahu pekerjanya yang betul-betul mahu bekerja dengan mereka dan serasi dengan budaya kerja mereka yang sangat unik. Bagi mereka, tindakan ini lebih menjimatkan berbanding mereka terpaksa menghabiskan wang dan masa mereka kepada pekerja yang mahu bekerja sementara sahaja di syarikat mereka.

Malah polisi ini, turut diadaptasikan ke dalam Amazon.com oleh CEO mereka iaitu Jeff Bezos. Dan jangan terkejut apabila jumlah tawaran oleh Amazon adalah lebih tinggi dari Zappos iaitu pekerjanya ditawarkan USD5,000 bersamaan RM16,360 untuk berhenti.

Buat Apa Yang Anda Suka, Suka Apa Yang Anda Buat!


Kisah Makanan Sejuk Beku Buatan Bumiputera Yang Laris Di China

Memang senang untuk memulakan perniagaan tapi bukan mudah untuk terus mengekalkanya. Mereka yang menceburi bidang ini pasti ada kisah jatuh bangun sendiri yang harus ditempuhi dalam melayari bahtera kehidupan sebagai seorang usahawan.

Siapa yang pernah merantau ke luar negara pastinya tahu bagaimana rasanya berada di bumi asing dan merindui makanan dari tanah air. Pengalaman itulah yang mencetuskan segala-galanya buat Fatihah Anis Ibrahim, 58, pengasas kepada Fatihah Frozen Food Sdn. Bhd.

Bermula dengan hasrat untuk memakan murtabak ketika berada di kota London yang malangnya terbantut dek kerana kekurangan skil memasak, Fatihah kemudiannya menyimpan azam untuk menghasilkan sendiri produk sejuk beku berasaskan kulit popiah. Hasratnya itu kemudiannya dapat direalisasikan sejurus beliau pulang ke tanah air.

Mengimbau kembali kepada 40 tahun yang lalu iaitu pada tahun 1980, Fatihah memulakan perniagaan produk sejuk bekunya hanya dengan berasaskan karipap pusar sebelum terhasilnya syarikat Fatihah Frozen Food Sdn. Bhd.

“Sejurus pulang ke Malaysia, saya mula menjalankan perniagaan secara kecil-kecilan. Hanya berbekalkan satu peti sejuk kecil dan motosikal untuk penghantaran,” ujarnya.

Siapa sangka, perniagaan kecil-kecilan yang diusahakan oleh wanita cekal ini kini sudah mempunyai kilangnya tersendiri dan memiliki dua lori sejuk beku yang digunakan khas untuk tujuan penghantaran.

A post shared by FATIHAH FROZEN FOOD SDN. BHD. (@fatihah_frozenfood)

Berkat usahanya selama hampir 40 tahun dalam menempa kejayaan untuk membina jenama Fatihah Frozen Food, produk anak Melayu ini kini sudah menjengah ke pasaran antarabangsa.

Dalam krisis pandemik COVID-19 ini, Fatihah boleh menarik nafas lega apabila persidangan APEC 2020 pada tahun ini dianjurkan di Malaysia. Hal ini secara tidak langsung membolehkan beliau untuk meneroka pasaran baru di rantau Asia Pasifik.

Kini, Brunei, Singapura, Thailand, malah China merupakan pasaran yang telah berjaya ditembusinya.

“Sejak produk Fatihah Frozen Food mula diperkenalkan di pasaran, antara pelanggan utama saya berasal dari Brunei. Sokongan yang diterima secara tidak langsung membolehkan saya memperluaskan lagi jaringan perniagaan,” jelasnya lagi.

Menembusi pasaran global bukan lah semudah seperti yang ditunjukkan dalam drama pukul 7 petang,. Menurut Fatihah, terdapat pelbagai onak dan duri yang terpaksa ditelan seperti bersaing dengan jenama besar yang lain yang sudah lama bertapak kukuh dalam pasaran.

Tambahnya lagi, syarikat yang diusahakannya juga turut berdepan isu seperti lokasi kilang dan sumber kewangan untuk melengkapkan pensijilan bagi tujuan eksport.

Hadirnya agensi kerajaan telah memudahkan Fatihah untuk mendapatkan sijil hasil daripada bantuan yang dihulurkan dari Perbadanan Pembangunan Perdagangan Luar Malaysia (MATRADE), Kementerian Pertanian dan Asas Tani (MOA), dan Lembaga Pemasaran Pertanian Persekutuan (FAMA).

Selain itu, menerusi program bimbingan perniagaan, pemasaran dan pembungkusan produk, Fatihah turut mendapat bimbingan dari Kementerian Perdagangan Antarabangsa dan Industri (MITI), Majlis Amanah Rakyat (MARA) dan SIRIM.

Berazam untuk terus melebarkan sayapnya, jenama Fatihah Frozen Food telah menyasarkan untuk memperluaskan lagi capaian dalam pasaran tempatan menerusi 200 ejen baharu dalam masa terdekat ini.

Melihat kepada sambutan hangat yang diraih dari pelanggan tempatan seiring dengan tumpuan yang diterima dari pasaran antarabangsa, Fatihah berkata bahawa keunikan produknya terlahir dari kreativiti dan fleksibiliti jenamanya dalam memenuhi permintaan pasaran semasa.

Antara variasi produk keluaran Fatihah Frozen Food adalah berasaskan Royale Paratha yang boleh dipelbagaikan menjadi waffle pizza, paratha egg tart, paratha wrap dan quiche!

Kreatif dan fleksibel, tidak hairanlah kenapa produk dari jenama ini mendapat sambutan yang baik dari pelanggan dan berjaya merangkul anugerah Tesco Top 10 SME (2018) dan Top 5 Sales Bumiputera SME di Lulu Hypermarket (2019).

Untuk perancangan masa hadapan, Fatihah Frozen Food akan terus mencuba untuk menembusi lebih banyak pasaran antarabangsa dengan penggunaan teknologi digital.

Kini, Fatihah sedang dalam proses untuk menjadikan platform atas talian sebagai tempat urusan jual beli produknya selain kaedah jualan biasa seperti melalui ejen.

Fatihah juga berharap bahawa melalui pelantikan ejen ini, ia dapat membuka peluang untuk orang ramai menambahkan lagi pendapatan sejajar dengan tema APEC pada tahun ini iaitu Kemakmuran Bersama.

Klik pada pautan di bawah untuk ketahui 5 Sebab Kenapa Bisnes di Malaysia Perlu Berada Dalam Arena Digital.

5 Sebab Kenapa Bisnes Di Malaysia Perlu Berada Dalam Arena Digital

20 Pengajaran Yang Saya Belajar Selepas Usahakan Bisnes Kedai Makan RM2


Kisah Menarik Rakyat Malaysia Yang Bergelar Frontliner Sepanjang Tempoh PKPP

Memandangkan kerajaan mengumumkan untuk menyambung Perintah Kawalan Pergerakan Pemulihan (PKPP) sehingga 31 Disember ini, kita semua disarankan untuk meneruskan usaha dalam mencegah dan mengawal penularan wabak COVID-19.

Menurut Perdana Menteri, kita semua adalah frontliners yang berada di barisan paling hadapan dan memikul tanggungjawab yang sangat berat untuk melindungi keluarga, komuniti dan negara daripada wabak maut ini.

Jadi, kali ini kami kongsikan antara pengalaman menarik dan situasi rakyat Malaysia sebagai frontliner sepanjang tempoh PKPP. Ada yang lucu, ada yang mencabar. Anda ada pengalaman macam ini?

“Dalam setiap keluarga, ibu memang memainkan peranan penting. Walaupun sibuk dengan kerjaya, tapi dalam soal menjaga kebersihan dan keselamatan anak-anak memang tiada kompromi!”.

“Mula-mula tu susah nak biasakan anak pakai mask, sampai nak kena main kejar-kejar! Tapi kita sebagai ibu kena kreatiflah. Contohnya, saya akan beli mask bergambar kartun ataupun superhero kegemaran anak-anak untuk menggalakkan mereka memakai mask. Lama-lama mereka pun seronok dan setiap kali keluar, mereka sendiri yang akan minta nak pakai mask,”

“Bila ke sekolah pula, saya akan pastikan mereka membawa hand sanitizer dan selalu berpesan untuk mencuci tangan. Siapa yang mencuci tangan dengan kerap, balik dari sekolah nanti, saya akan upah dengan aiskrim!”.

Semenjak sekolah dibuka, cikgu-cikgulah yang paling sibuk untuk patuhi SOP. Bukan mudah nak mengawal pelajar dalam jumlah yang ramai, tambah-tambah kanak-kanak yang masih kecil.

“Kanak-kanak ini, kalau kena dengan caranya, mereka akan senang mendengar kata. Di sekolah, kami mengamalkan sistem sticker and rewards. Setiap kali mereka mematuhi SOP seperti membasuh tangan dan melakukan penjarakan fizikal, mereka akan diberikan sekeping pelekat berbentuk bintang untuk dilekatkan di buku khas”.

“Di akhir setiap minggu, siapa yang mengumpul pelekat bintang paling banyak, akan diberikan ganjaran istimewa! Dengan itu, mereka akan lebih bersemangat untuk datang ke sekolah, sekaligus mematuhi SOP”.

Bersyukur sudah dibenarkan meniaga, namun Azman merasakan agak mencabar untuk memastikan pelanggannya menjaga jarak semasa membeli jualannya.

“Bayangkan, macam-macam ragam, ada yang duduk dekat-dekat semasa membeli dan ada juga yang tak pakai mask!”

“Jadi, apa yang saya lakukan adalah, saya akan meletakkan tali di sekitar meja jualan saya dalam jarak 1 meter supaya pembeli dan penjual tidak berurusan terlalu dekat. Saya juga akan gunakan bakul untuk pembeli membayar wang dan meletakkan baki di situ. Jadi, takdelah kami bersentuhan”.

Bila ditanya apakah cabaran yang paling besar pernah dilaluinya sepanjang bertugas sebagai pengawal keselamatan, Badur mengakui tempoh PKPP ini adalah yang paling sukar.

“Bayangkan, bermacam-macam ragam orang yang saya kena hadap setiap hari. Ramai yang patuh, tapi ada juga yang degil. Pernah terjadi, seorang pengunjung tidak memakai mask dan tak mahu diperiksa suhunya di dahi. Sebaliknya, dia menghulurkan kaki dan suruh saya ambil suhu dari situ,”.

“Memang penat dan kadang-kadang rasa nak naik angin, tapi bila memikirkan ini adalah tanggungjawab, saya ikhlaskan hati demi menjaga keselamatan rakyat Malaysia,”

Lepas baca semua pengalaman menarik rakyat Malaysia ini, kami terus rasa bersemangat, membayangkan pengorbanan mereka walaupun kadang-kadang berdepan dengan situasi yang pelik.

Oleh itu, jom semua jalankan tanggungjawab kita dan teruskan menjaga keselamatan diri dengan norma baharu kehidupan seperti yang disarankan oleh Kementerian Kesihatan Malaysia (KKM).

Sentiasa amalkan pendekatan 3W iaitu iaitu kerap mencuci tangan dengan air dan sabun (wash), sangat digalakkan memakai pelitup muka di tempat awam atau jika bergejala (wear) dan amaran (warn) dari KKM seperti tidak bersalaman, etika batuk dan bersin yang betul, duduk di rumah dan lain-lain.

Elakkan 3S atau 3C, iaitu jauhi kawasan yang sesak (crowded place), elakkan kawasan yang sempit dan tertutup (confined space) serta elakkan bersembang atau bertutur dengan jarak yang dekat (close conversation).

Selain itu, kita juga wajib mematuhi SOP iaitu syarat-syarat seperti yang ditetapkan di bawah Perintah Kawalan Pergerakan Pemulihan (PKPP).

Memang agak sukar untuk biasakan diri dengan norma baharu ini, tetapi dengan kerjasama seluruh rakyat Malaysia, tak mustahil untuk kita berjaya putuskan rangkaian COVID-19!


Kisah Menyentuh Hati Hachiko, Anjing Yang Sangat Taat Kepada Tuannya

Jika kalian pernah ke Tokyo, pasti kalian tak lepaskan peluang untuk melawat patung monumen anjing Hachiko, di stesen keretapi Shibuya.

Hachiko, adalah anjing baka Jepun Akita tulen (purebred Japanese Akita) yang berasal dari bandar Odate, Akita. Tuannya, Eizaburo Ueno merupakan seorang professor di Universiti Tokyo yang telah lama mencari anjing baka Jepun Akita tulen sehinggalah dia bertemu Hachiko.

Hachiko, atau juga dipanggil Hachi yang bermaksud nombor lapan dalam bahasa Jepun menjadi rakan baik Professor Eizaburo saat mereka bertemu. Professor Eizaburo juga amat menyayangi Hachiko dan menganggap Hachiko seperti anaknya sendiri.

Rutin Hachiko setiap pagi adalah ‘menghantar’ tuannya pergi bekerja dengan mengikutnya ke stesen keretapi Shibuya dan ‘menjemput’ tuannya setiap petang di tempat yang sama, pada waktu yang sama.

Tetapi pada 21 May 1925, seperti biasa Hachiko menunggu tuannya pulang di tempat yang sama, di stesen Shibuya. Minit berganti minit, jam berganti jam.Ttuannya masih juga tidak kelihatan. Hachiko tidak tahu bahawa tuannya, Professor Eizaburo telah meninggal dunia secara mengejut ketika bekerja akibat pendarahan otak.

Hachiko tidak berputus asa, dia tetap tidak berganjak dan menunggu tuannya ‘kembali’. Hari berganti hari. Tahun berganti tahun. Hachiko setia menanti tuannya di tempat yang sama, setiap pagi dan petang, pada waktu yang sama.

Rutin Hachiko tetap sama bertahun-tahun lamanya, sehingga dia ditemui mati sendirian di tepi jalan berdekatan stesen keretapi Shibuya pada 8 March 1935; iaitu hampir 10 tahun menanti kepulangan tuannya. Selepas kematian Hachiko, monumen Hachiko juga didirikan di sebelah kubur tuannya, Professor Eizaburo di Aoyama.

Kini, selepas lebih 90 tahun Hachiko dan tuannya, Professor Eizaburo bertemu, mereka akhirnya ‘bertemu’ kembali. Kali ini lokasinya di Department Agrikultur, Universiti Tokyo di mana tempat terakhir Professor Eizaburo bekerja dan ditemui meninggal dunia.

Jika kalian ingin tahu lebih mendalam mengenai Hachiko, selain bergambar bersama monumen dam mosaic Hachiko di stesen Shibuya, kalian juga boleh ke Muzium Sains Kebangsaan (National Science Museum) di Ueno dan juga Akita Hachiko Dog Museum di Odate, Akita iaitu tempat lahir Hachiko.

Juga, jika kalian tidak pernah tonton filem Hachiko, Kak Nita cadangkan tontonlah filem ini sebelum datang ke Jepun. Sangat menyentuh perasaan!

Ini pula kisah budaya lost & found di Jepun yang sangat hebat di Jepun. Baca tentangnya lagi pada artikel di bawah.

Budaya ‘Lost & Found’ Yang Hebat Di Jepun

5 Sebab Masyarakat Jepun Gemar Pakai Topeng Muka


Demi Kasih Pemuda Ini Korbankan Masa Depannya Untuk Menjaga Adik Mengidap Kanser

Hari ini saya ingin bercerita tentang sebuah kisah cinta.

Dan seperti kisah-kisah cinta lainnya, yang menjadikan ianya agung ialah kerana adanya pengorbanan yang dilakukan tanpa mengharapkan balasan, dilakukan atas dasar kasih sayang sejati, penuh tulus dan tiada pretensi.

Ini kisah Nazrul dan Natasya. Kisah perjalanan kasih sayang melewati masa dan ujian Tuhan.

Natasya, ialah seorang anak yang periang, aktif dan bijak. Setelah memasuki darjah satu dan teruja dengan perkara-perkara baru yang dipelajarinya di sekolah, Natasya akan balik dan bercerita pada datuk dan neneknya tentang harinya di sekolah. Datuk dan nenek, yang membelanya penuh kasih sayang sejak kecil, akan mendengar dan melayan keterujaan cucu kesayangan yang sedang meneroka hidup dan alam.

Nazrul akan turut mendengar ketika mulut adiknya itu becok bercerita. Mereka berdua dan seorang lagi adik mereka tinggal bersama datuk dan nenek di sebelah bapanya apabila ibubapa mereka berpisah.

Natasya didiagnos dengan kanser otak di usia 7 tahun. Setelah tiga pembedahan dilakukan membuang tumor di otaknya, Natasya berhenti meneroka hidup dan alam.

Dia tidak lagi memahami apa yang sedang berlaku di sekelilingnya. Tidak lagi mampu bergerak dan bercakap. Malah penglihatannya juga menjadi kabur.

Maka terbaringlah dia dalam dunianya sendiri. Nenek dan Datuklah yang terus menjaganya.

Dan abangnya Nazrul yang cuma setahun lebih tua.

Nazrul akan berbaring di sebelah Natasya, mengagah-agah adiknya sampai Natasya terkekek-kekek ketawa, berbual-bual dengannya dan terus menyayanginya tanpa syarat dan batasan.

Setiap bulan akan ada bekalan ubat yang sampai ke rumah. Dihantar dari farmasi HKL. Pelbagai ubatan untuk membantu Natasya meneruskan hidup. Bukan lagi menyembuhkan.

Antara yang wajib diambil saban hari ialah ubat sawan yang kerap terjadi pada Natasya. Doktor memang sudah berpesan tentang sawan yang boleh meragut nyawanya.

Dan Natasya juga masih perlu dibawa ke HKL untuk pemeriksaan dan rawatan. Di bawah wad neuro. Cuma kerana di.KK3, ada katil tambahan disediakan untuk penjaga pesakit, maka Nenek memohon utk menumpang di wad KK3. Ada katil tambahan untuk dia dan Nazrul berkongsi tidur.

Baca: Seorang Usahawan Sukses Yang Setia Menjaga Isterinya Yang Lumpuh Seluruh Anggota Badan Selama Lebih 30 Tahun

Setiap kali ke hospital, Nazrul akan bersama menjaga Natasya di wad bersama nenek. Nenek sudah beransur tua dan kian lemah. Natasya membesar dan semakin berat untuk mampu diuruskan Nenek.

Dan Nazrul lah yang akan membantu. Anak muda yang cergas dan kuat, walau fizikalnya nampak kurus.

“Nazrul lah yang tolong mandikan adik. Bila Tasya dah besar ni, makcik dah tak larat nak angkat dan mandikan. Hanya balik-balikkan badan dia dan lap. Nazrul lah yang akan angkat adik ke bilik air dan mandikan. Suka sangat Tasya kalau abang dia balik.”

Rutin rawatan di hospital yang berterusan dan kerap, memaksa Nazrul utk mengorbankan sekolah untuk menjaga adik. Akhirnya, semasa di Tingkatan 2, Nazrul berhenti sekolah secara rasmi. Mungkin sudah tidak sanggup mendengar guru2 bertanya bila dia kerap dan lama tidak hadir.

Ibu-ibu pesakit lain dan nurse-nurse di KK3 kenal Nazrul. Seorang abang yang menjaga adiknya bersama Nenek yang tua di wad. Semua urusan Natasya boleh dilakukannya. Memberi ubat, menukar pampers, memandikan, menyuapkan makanan, meneman dan menghiburkan.

Tanggungjawab yang besar untuk seorang anak yang masih di awal usia belasan.

Tapi apabila kasih sayang hadir bersama tanggung jawab, tiada yang besar dan membebankan. Nazrul akan melakukan segalanya untuk Natasya tanpa bersungut.

Kisah cinta yang bertahan selama 8 tahun.

Natasya meninggal Februari 2016 apabila mengalami sawan, di usia 15 tahun. Seorang ibu di wad KK3 bercerita di saat Nazrul berlari menyorong adiknya dgn wajah cemas masuk ke wad, masih berharap yang sesuatu masih boleh dilakukan.

“Demam si Nazrul ni lepas adik meninggal. Dia lah yang rapat dgn adik.”

Nazrul yang turut berada bersama kami ketika nenek bercerita, hanya diam dan sesekali tersenyum apabila namanya disebut. Saya melihat satu waktu dia menatap gambar Natasya di handphonenya. Gambar terakhir, sehari sebelum kepulangan Arwah ke rahmatullah.

“Nazrul sekolah balik ye.. adik pun dah tak ada. Nazrul kena belajar semula. Kena pikirkan masa depan.” Saya memujuknya. Dia hanya senyum sambil kakinya menguis-nguis lantai.

“Tu lah, makcik cakap macam tu lah. Tapi nampak dia macam dah takde hati nak ke sekolah. Dah 2 tahun lebih dah tak sekolah. Duduk rumah tolong makcik macam ni lah. Petang nanti gi ambik adik dia yang Tingkatan 2 dari sekolah. Kalau takpun, dia ikut ayah dia. Bantu ayah buat kerja kontrak. Nazrul ni nampak je kurus, tapi kuat dia ni. Angkat-angkat besi tu dah biasa.”

Nenek sedang mengalami sakit belikat. Mungkin kerana usia atau kerana bertahun-tahun menjaga cucu yang hanya mampu berbaring dan sesekali duduk. Tak mampu Nenek berdiri lama.

Semasa saya sampai ke rumah mereka di Selayang, kedengaran Nazrul sedang membasuh pinggan di dapur, dan tak lama membawa air minuman keluar.

Nazrul dan Datuk menghantar saya hingga ke kereta. Sebelum beredar meninggalkan rumah mereka, saya berpesan sekali lagi,

Dan dari cermin sisi, saya melihat susuk tubuh Nazrul yang berdiri memandang kereta saya yang perlahan beransur pergi.

Saya melihat seorang anak, cucu dan abang yang begitu baik.

Saya melihat sebuah kisah tanggung jawab dan pengorbanan. Dan di sepanjang perjalanan, saya terus melihat sebuah cerita kehidupan yang diuji kesukaran, tetapi diindahkan dengan kasih sayang.

Seorang lagi anak yang dalam hati saya telah saya lantik sebagai guru, mengajar saya di sekolah kehidupan.

Nota Editor: Penulis kisah ini iaitu Puan Wan Shahriza merupakan timbalan pengerusi bagi NGO Kumpulan Ibu Bapa Dan Sokongan Anak-Anak Kanser KK3 HKL yang aktif memberikan sokongan kepada pesakit kanser dan keluarga pesakit.

Baca lagi: Cerita Di Sebalik Gambar Ini Buat Saya Fikir Akan Pengorbanan Ayah Yang Didiamkan


Kisah Inspirasi Seorang Pelajar Miskin Yang Teringin Ke KLCC Dikurniakan Rezeki Melalui Guru Prihatin

Nota Editor: Kisah ini dikongsikan oleh pengguna Facebook bernama Najihah Rahman. Beliau adalah seorang guru bahasa Inggeris dan mengajar di sebuah sekolah. Kisah bermula apabila seorang pelajar beliau yang tidak berkemampuan ingin mengikuti lawatan sambil belajar ke Aquaria, KLCC. Ikuti kisah tersebut di bawah. Semoga kisah ini mendorong kita untuk menjadi lebih pemurah. Kami kongsikan disini dengan izin daripada penulis

Sekolah saya akan menganjurkan lawatan sambil belajar ke Aquaria KLCC untuk pelajar Tahun 6. Ada seorang pelajar perempuan saya yang sangat rajin dan pandai tetapi tidak mampu untuk membayar yuran lawatan tersebut.

Dia berkata, “Ayah saya orang susah teacher. Tak mampu. Saya teringin nak tengok KLCC,” dan dia juga ada bertanya sama ada dia boleh sertai dan berjalan-jalan di sekitar KLCC tanpa memasuki Aquaria.

“Tumpang bas je, RM15 lepas tu saya tunggu je dekat situ bila kawan-kawan masuk.”

Kata-kata tersebut buatkan hati saya pilu. Saya masih ingat yang saya menangis semasa memandu apabila perbualan tersebut.

Alhamdulillah rezeki pelajar perempuan itu, ada orang yang bermurah hati untuk bayarkan. Semoga diberkati.

Sebelum lawatan tersebut, saya beritahu kepada murid-murid saya, “Kalau nak rasa popcorn sedap, you can save about RM20 dan beli nanti di KLCC. Nama popcorn tersebut adalah Garret.” Saya juga ada bawa sedikit untuk dijamah.

Tiba-tiba pelajar perempuan itu berdiri dan berkata, “Siapa sini nak kongsi beli Garret dengan saya? Saya nak lagi tapi tak mampu beli. Kalau ada yang nak kongsi.”

Saya pandang dia. Selepas waktu persekolahan saya bertanya padanya, “Sedap ya Garret tu?”

Saya pun bertanya lagi, “Nanti pergi sana bawa berapa duit belanja?”

Dia menjawab, “RM15. Saya tahu ayah tak ada duit. Ini duit belanja 2 minggu saya simpan.”

Saya pun membalas, “Ini teacher bagi duit awak beli Garret tu. You are a very good student. Rajin. Awal tahun dulu awak dapat C, sekarang dah dapat A. Ini hadiah untuk awak.”

Dia peluk saya erat-erat dan menitiskan air mata. Saya juga. Dia mengajar saya supaya bersyukur pada rezeki yang dilimpahi.

Saya memasuki kelas dan dia berjalan ke arah saya, dia memegang tangan saya dan merapatkan bibirnya ke telinga saya dan membisik, “Teacher bagi lagi duit extra dekat saya?”

Kelas berakhir dan saya beri isyaratkan. Kita duduk dan dia memegang tangan saya, “Teacher! Saya rasa saya dah menyusahkan teacher.”

“Teacher dah bagi saya duit beli Garret tu. Lepas tu teacher tambah lagi. RM100 tu sangat banyak. Saya tak pernah pegang banyak tu.”

Malam sebelum lawatan tersebut, ada dua individu yang bermurah hati telah memberikan duit raya melalui akaun saya. Tanpa berlengah saya pindahkan duit tersebut ke salah seorang guru yang akan mengikuti lawatan tersebut supaya keesokkan harinya duit tersebut dapat diberikan kepadanya. Keesokkan harinya saya buat panggilan kepada pelajar perempuan tersebut melalui salah seorang rakannya semasa dia di dalam Aquaria.

“Teacher saya menyusahkan Teacher ni. Sayang saya nak belanja duit ni”

“Jangan sekat kemahuan awak. Apa yang awak nak beli, beli je. Itu hadiah. Guna duit tu ye? Teacher nak awak enjoy.”

“Thank you teacher.” Saya dengar dia menangis.

Kembali kepada perbincangan kita, dia ulang kali bertanya soalan yang sama, kenapa saya memberi dia sejumlah duit yang banyak.

“Okey let me tell you girl. Duit ini hadiah daripada kawan Teacher. Ada dua orang. Masing-masing hadiahkan awak RM50. Jadi ada RM100. Duit tu hak awak. Teacher hanya orang perantaraan antara Allah dengan awak. Allah murahkan rezeki awak. Cuma, proses ini berlaku melalui Teacher. Bukan niat Teacher bagi duit sebab nak hina awak orang susah, tapi fikir positif. Ini rezeki. Kena bersyukur. Semua orang tertarik dengan sikap rajin awak. Teacher bangga bagitau semua orang teacher ada student macam awak. Okey? “

“Tak. Lansung tak. Teacher nak awak fokus untuk peperiksaan. Dah dekat. By the way semalam ada lagi orang bermurah hati dengan awak. Jadi, kalau awak perlu apa-apa tolong bagitau teacher. Even kalau duit belanja tak cukup pun bagitau. Ada ke apa-apa yang awak nak?”

“Haritu masa pergi KLCC saya teringat kedai buku yang teacher cakap selalu beli tu. Tapi masa tak cukup. saya rasa nak beli satu buku cerita macam yang kawan-kawan lain dapat bila diorang dapat A. Saya nak teacher tulis kata-kata semangat dan signed kat situ. Buku tu takde kat sini kan?”

“OK, I will get one for you. Jangan lupa, bila lepas solat doakan orang yang beri awak hadiah ini. Doa semoga mereka murah rezeki dan di bawah rahmat Allah.”

“Allah saja mampu balas Teacher. Saya akan selalu doa. Teacher tolong kirim salam dekat semua orang yang tolong saya.”

“Oh Teacher lupa ada kakak sorang nak bawak awak jalan-jalan tengok KLCC lagi. Kakak itu baik, dia kerja sana. Dia cakap dia sanggup bawa awak. Lepas UPSR kita pergi ya?”

Orang yang bersyukur sentiasa fikirkan orang yang lain. Semasa kelas malam kami, saya lihat dia sedang menulis nota di atas kertas, potong kertas tersebut dan letakkannya di dalam beg plastik. Saya tidak bertanya sama ada dia sudah siapkan kerjanya. Kemudian dia memberi isyarat kepada saya untuk jumpanya di luar. Saya pergi.

“Did I say you have to buy something for me? Well, Thank you sayang.”

“Ini ikhlas. Saya teringat dekat teacher masa dekat sana. Kalau teacher tak tolong, tak merasa saya pegang duit banyak tu. I hope you like it.”

“I am and will like it forever. Thank you again.”

Orang yang biasa susah akan faham erti kesusahan, menghargai dan dihargai. Dalam ramai-ramai, yang susah inilah yang menyenangkan. Semoga Allah memberkati pelajar perempuan tersebut. Amin.

LIKE dan FOLLOW Vocket di Facebook serta Instagram


Kisah Misteri Di Sebalik Nota Minta Uruskan Rangka Dalam Rumah Sewa Lama

Semalam, kita digemparkan dengan penemuan mayat yang dikatakan ditinggalkan di sebuah rumah usang di Tanjong, Karang Selangor melalui perkongsian yang dibuat di laman Twitter.

Orang batu 10 mesti tahu rumah ni dengan sejarah rumah tu kan , pic.twitter.com/swEtu6MPkP

Mayat tersebut dijumpai setelah satu nota yang tertulis ” TOLONG URUSKAN SATU RANGKA MANUSIA DEKAT DALAM RUMAH ARWAH CIKGU JUMBRI’ ditemui jemaah surau selepas menunaikan solat Zuhur berjemaah.

Kejadian tersebut bukanlah rekaan semata-mata dan Ketua Polis Daerah Kuala Selangor Superintendan Md Asri A Wahab juga telah mengesahkan kejadian tersebut di mana mayat seorang lelaki berusia lingkungan 60 tahun telah dijumpai.

Tetapi, di sebalik penemuan mayat tersebut terdapat kisah misteri yang dikongsikan seorang pengguna Twitter yang pasti akan membuatkan kita berasa seram bila mendengarnya.

Rumah tu dulu owner ye ckgu jumbri , tapi ckgu ni dah meninggal lama dah , rumah kt bt10 tg karang , mcm mne rumah ni bleh jadi misteri , tu aku xnk cerita , sbb bnyk versi yg aku dgr , aku xnk sampaikan bnde yang salah ,

Kisah misteri yang diceritakannya itu bukanlah rekaan dan semuanya diambil daripada pengalaman orang-orang terdahulu yang pernah tinggal di rumah usang tersebut.

Walaupun di kadbod tersebut tertulis rumah Cikgu Jumbri, namun dia menjelaskan lelaki tersebut sudah meninggal dunia sejak beberapa tahun yang lalu.

“Rumah tu dulu pemiliknya betul Cikgu Jumbri, tetapi cikgu ni dah lama meninggal dah,” jelasnya melalui Twitter.

Tidak mahu kisah yang salah disebarkan begitu sahaja, dia berkata versi yang diceritakannya ini datang sendiri dari pengalaman yang pernah dilalui penghuni di sana.

“Dari apa yang orang cerita, orang yang menyewa rumah tu tak lama, kadang-kadang baru sehari sewa, esok dah keluar rumah tu sebab tak tahan.

“Ada yang kata orang sewa situ tak sampai seminggu mesti dah keluar dari rumah tu,” jelasnya.

Malah, dia sendiri pernah bertanyakan kepada dua rakannya yang pernah menyewa di situ dan mereka turut melalui pengalaman yang lebih kurang sama.

“Yang pertama, crew production film. Masa tu ada buat shooting dekat kawasan situ tajuknya ‘Pondok Di Hujung Tanjong’….].

“Macam biasa la, production mesti nak jimatkan bajet, jadi mereka pun sewa rumah tu sebab sewa murah tapi tak sewa lama. 3-4 hari macam tu dah keluar cari rumah baru sebab tak tahan hari-hari kena kacau,” katanya.

Bercerita tentang ‘kisah kena kacau’ tersebut, dia berkata terdapat salah seorang dari krew penggambaran itu diganggu ketika sedang memasak di siang hari.

Ya, siang hari di mana ia bukanlah waktu yang agak popular untuk sebarang aktiviti paranormal berlaku.

“Masa tengah masak tu, tiba-tiba ada nampak benda macam gula-gula kat luar tingkap tengah tengok dia. Akak tu memang tak cakap banyak, terus lari katanya.

“Lepastu nak pergi mandi pun sama katanya, nampak juga benda tu kat bilik mandi,” tambahnya lagi.

Selepas kejadian menyeramkan itu, penyewa seterusnya yang datang juga turut mengalami kejadian aneh di rumah tersebut.

Penyewa kedua menurut Azrul Naim adalah pasangan suami isteri mat salleh dan dia selalu melihat mereka berdua di hadapan rumah tersebut.

Tetapi katanya, selepas dua hari menyewa, rumah tersebut telah ditinggalkan dan pasangan suami isteri itu tiada lagi di sana dan penduduk mengagak mungking mereka juga telah diganggu.

Bagaikan takdir, pada suatu hari dia akhirnya bertemu dengan mat salleh tersebut di sebuah kedai mamak dan dia tidak melepaskan peluang bertanya mengenai pengalamannya menyewa di rumah usang tersebut.

“Lepas tu aku cakap, “dah tak duduk situ ke?”. Kemudian mat salleh tu bagitahu “tak sebab ada benda seram selalu muncul.

“Dia dan isterinya takut katanya ada ‘syaitan yang menyeramkan,” jelasnya.

Selepas diganggu, pasangan suami isteri mat salleh itu akhirnya memutuskan untuk mencari rumah sewa baru dan tidak mempunyai ‘syaitan yang menyeramkan’.

Bayangkan jika perkara tersebut berlaku kepada kita, sudah pasti anda juga akan mencari rumah sewa yang lain bukan?

Berbalik kepada kisah penemuan rangka tersebut, Harian Metro yang menemubual beberapa orang penduduk di sana berjaya mendapatkan gambaran yang lebih jelas mengenai rumah tersebut.

Wakil penduduk, Mohd Jamil Baharom memberitahu mayat itu dikenali penduduk setempat dan merupakan warga Indonesia yang selalu datang membersihkan kawasan rumah itu.

“Dia (lelaki warga Indonesia) sebelum ini mengambil upah membersihkan persekitaran rumah itu, tetapi dia tidak kelihatan setahun lalu.

“Saya difahamkan arwah mungkin datang semula ke kampung ini dan mungkin baru sebulan meninggal dunia,” katanya kepada Harian Metro.

Jamil turut memberitahu rumah tersebut adalah kepunyaan seorang guru lelaki yang menetap di situ namun meninggal dunia dan akhirnya rumah itu dijual pada sekitar 1990-an.

Kejadian mistik boleh berlaku di mana sahaja dan tidak semestinya di rumah sewa sahaja. Baca kisah kemalangan misteri yang pernah kami kongsikan sebelum ini di bawah.

Kemalangan Misteri Membabitkan Penunggang Motosikal Dan ‘Hantu’ Cetus Tanda Tanya Netizen

Kisah Hotel Peninggalan British ‘Berhantu’ Di Taiping Yang Ramai Tidak Tahu

Netizen Berbalah Tentang Kesahihan Rakaman Video Penampakan ‘Hantu’ Dari Indonesia Ini